type: legislation

text:
 |
 52014PC0006
 IARSCRÍBHINN Comhchritéir maidir le húdarás a thabhairt d’eagraíochtaí gníomhú mar pháirtnéirí de chuid EURES a ghabhann leis an doiciméad RIALACHÁIN Ó PHARLAIMINT NA hEORPA AGUS ÓN gCOMHAIRLE maidir le líonra Eorpach Seirbhísí Fostaíochta, rochtain oibrithe ar sheirbhísí soghluaiseachta agus comhtháthú breise ar mhargaí saothair /* COM/2014/06 final */
 MEABHRÁN MÍNIÚCHÁIN
 1. COMHTHÉACS AN TOGRA
 1.1. Raon feidhme an togra
 Tá faoin togra seo le haghaidh Rialacháin
 rochtain oibrithe ar sheirbhísí tacaíochta do shoghluaisteacht lucht saothair
 laistigh den AE a fheabhsú, agus sa tslí sin tacú le soghluaisteacht chothrom
 agus rochtain ar dheiseanna fostaíochta a mhéadú ar fud an Aontais.
 Tagann sé in ionad na bhforálacha maidir le
 malartú faisnéise faoi fholúntais, iarratais ar phost agus CVanna ar fud na
 mBallstát ("imréiteach") le fáil faoi láthair i gCaibidil II
 agus in Airteagal 38 de Rialachán 492/2011[1]
 agus tá sé bunaithe ar Airteagal 46 den Chonradh ar Fheidhmiú an Aontais
 ('an Conradh'). Athbhunaíonn sé freisin líonra Eorpach Seirbhísí Fostaíochta,
 ar a dtugtar EURES, a mbeidh de chuspóir aige cúnamh a chur ar fáil le cuardach
 poist agus le hearcaíocht ar fud na mBallstát. Tá líonra den chineál céanna
 gníomhach inniu ar bhonn Chinnidh ón gCoimisiún arna ghlacadh in 2012[2]. Dá bhrí sin, nuair a
 ghlacfar an Rialachán seo, aisghairfidh an Coimisiún an Cinneadh thuasluaite
 maidir le feidhmiú líonra EURES atá ann faoi láthair.
 Cuireann Airteagal 45 den Chonradh
 saoirse gluaiseachta d'oibrithe laistigh den Aontas faoi urrús agus in Airteagal 46
 leagtar amach na bearta chun an tsaoirse sin a thabhairt i gcrích, go háirithe
 trí dhlúthchomhar idir na Seirbhísí Poiblí Fostaíochta ('SPFanna') a áirithiú.
 Thug an Coimisiún togra isteach le déanaí freisin chun líonra SPFanna a bhunú[3] le comhar agus foghlaim
 fhrithpháirteach a neartú bunaithe ar Airteagal 149 den Chonradh. Pléifidh
 an líonra sin le raon cuspóirí agus tionscnamh níos leithne trí bhíthin
 dreasachtaí agus is comhlánú ar an togra seo é.
 1.2. Réasúnaíocht don togra
 Tá saoirse gluaiseachta ar cheann de cheithre
 shaoirse bhunúsacha an Aontais Eorpaigh agus is gné lárnach de shaoránacht an
 AE í. Cumhdaítear le hAirteagal 45 den CFAE ceart shaoránaigh an AE bogadh
 go dtí Ballstát eile chun críocha oibre.
 Gineann soghluaisteacht buntáistí sóisialta
 agus eacnamaíocha. Leathnóidh méadú soghluaisteachta lucht saothair laistigh
 den AE deiseanna fostaíochta d'oibrithe agus cuideoidh sé le fostóirí folúntais
 a líonadh níos fearr agus níos tapa. Cuireann sé sin le margadh saothair
 Eorpach a fhorbairt a bhfuil leibhéal ard fostaíochta aige (Airteagal 9
 den CFAE).
 Tá soghluaisteacht lucht saothair laistigh den
 AE réasúnta íseal i gcomparáid le méid an mhargaidh saothair agus dhaonra
 gníomhach an AE. Tá soghluaisteacht bhliantúil laistigh den AE27, mar a bhíodh,
 ag 0.29 %, faoi bhun rátaí na hAstráile (1.5 % idir 8 stát) agus
 Stáit Aontaithe Mheiriceá (2.4 % idir 50 stát)[4]. Níl ach timpeall 7.5
 milliún de lucht saothair na hEorpa de thart ar 241 milliún (i.e. 3.1 %)
 atá gníomhach go heacnamaíoch i mBallstát eile[5].
 Faoi láthair tá rátaí arda dífhostaíochta i roinnt Ballstát fad atá líon ard folúntas
 i mBallstáit eile.
 Tháinig méadú suntasach ar líon na n‐oibrithe
 a léiríonn "rúin daingne" (i.e.: cion na ndaoine a bhfuil fúthu dul
 ar imirce sa 12 atá rompu) bogadh thar lear chun dul ag obair[6]. Léiríonn clárúcháin le
 EURES go bhfuil méadú ar líon na ndaoine atá ag lorg poist thar theorainneacha
 náisiúnta. Mhéadaigh líon na gcuardaitheoirí poist atá cláraithe ar thairseach
 EURES ó 175,000 go 1,200,000 idir 2007 agus Nollaig 2013 gan méadú
 comhfhreagrach ar shoghluaisteacht ó phost go chéile.
 Sa lá atá inniu ann ní bhogann ach thart ar
 700,000 duine sa bhliain ar an meán le dul ag obair i mBallstát eile[7], ach san aon am
 léiríonn eachtarshuímh bunaithe ar na suirbhéanna gur mhaith le thart ar 2.9
 milliún saoránach den AE bogadh sna 12 mhí rompu[8].
 Cumas soghluaisteachta suntasach agus dúshlán do líonra
 EURES is ea é sin.
 Is iomaí fáth nár úsáideadh acmhainneacht na
 soghluaisteachta lucht saothair laistigh den AE agus nach gcomhlíonann
 saoránaigh a n‐intinn a bheith ina n‐oibrithe soghluaiste. Léiríonn
 suirbhéanna[9]
 gurb iad na deacrachtaí praiticiúla is coitianta a mbíonn súil leo nó a
 mbuailtear leo easpa eolais ar an teanga ábhartha agus deacrachtaí chun post a
 fháil. Is féidir leis an AE cuidiú leis an dara ceann trí fheasacht a ardú faoi
 dheiseanna fostaíochta ar fud an Aontais agus seirbhísí tacaíochta cuí a
 fhorbairt d'fhonn earcú laistigh den AE a spreagadh. Beidh sé sin de chúram ar
 líonra treisithe EURES.
 Cé go raibh feidhmiú líonra EURES faoi réir
 roinnt athruithe ar thionscnamh an Choimisiúin trína Chinneadh in 2012,
 Caibidil II de Rialachán 492/2011, níor leasaíodh an creat rialála Eorpach
 sin do mhalartú imréiteach agus faisnéise idir na Ballstáit maidir le soghluaisteacht
 lucht saothair laistigh den AE ó 1992 i leith.
 Is gá athbhreithniú cuimsitheach a thugann
 aitheantas do phatrúin nua soghluaisteachta, ceanglas feabhsaithe maidir le
 soghluaisteacht chothrom, athruithe ar an teicneolaíocht chun sonraí faoi
 fholúntais a chomhroinnt, úsáid a bhaint as raon cainéal earcaíochta ag lucht
 cuardaigh fostaíochta agus ag fostóirí agus ról méadaitheach do bhróicéirí eile
 sa mhargadh saothair leis na Seirbhísí Poiblí Fostaíochta (SPFanna) chun
 seirbhísí earcaíochta a chur ar fáil. Faoi shoghluaisteacht chothrom tuigtear
 soghluaisteacht a tharlaíonn ar bhonn deonach agus a bhfuil meas aici ar dhlí
 an tsaothair agus ar chaighdeáin saothair chomh maith le cearta na n‐oibrithe
 laistigh den Aontas.
 Aithníonn conclúidí an 28 agus 29 Meitheamh,
 2012 ón gComhairle Eorpach maidir leis an gComhshocrú le haghaidh Fáis agus
 Post an phráinn pholaitiúil chun soghluaisteacht saothair laistigh den AE a
 fheabhsú i gcomhthéacs na rátaí dífhostaíochta arda: "Ba cheart
 tairseach EURES a fhorbairt mar fhíoruirlis Eorpach do lonnú agus d'earcaíocht
 (...)". I gconclúidí na Comhairle Eorpaí an 13 agus an 14 Nollaig 2012
 maidir leis an Suirbhé Bliantúil ar Fhás agus fostaíocht don aos óg 2013
 iarradh ar an gCoimisiún rialachán nua maidir le EURES a mholadh.
 Ina Thuarascáil ar Shaoránacht an AE 2013[10] gheall an Coimisiún
 tionscnamh a chur ar aghaidh in 2013 chun EURES a nuachóiriú le cur le ról agus
 tionchar na seirbhísí fostaíochta ar an leibhéal náisiúnta agus feabhas a chur
 ar chomhordú soghluaisteachta lucht saothair san AE (beart 2). Tá
 nuachóiriú EURES san áireamh freisin sa Teachtaireacht ón gCoimisiún
 "Saorghluaiseacht shaoránaigh an AE agus a dteaghlaigh: Cúig bheart chun
 difríocht a dhéanamh"[11]
 an 25 Samhain 2013 mar chuid de na bearta arb é is aidhm dóibh cabhrú leis na
 húdaráis áitiúla rialacha an AE maidir le saorghluaiseacht ar chur i bhfeidhm
 go praiticiúil (beart 5).
 I gcomhréir leis an iarraidh i gconclúidí na
 Comhairle Eorpaí thuas an 28 agus an 29 Meitheamh 2012, leathnófar líonra
 EURES freisin de réir a chéile le printíseachtaí agus cúrsaí oiliúna a chur san
 áireamh. Tá fostaíocht trí earcú daoine óga laistigh den AE ag fáil tacaíochta
 ó Do Chéad Phost EURES. Nascann an scéim sin cúnamh cuardaigh poist
 saincheaptha le tacaíocht airgeadais i leith caiteachas taistil le haghaidh
 agallaimh poist, socrú etc. Tá ar intinn ag an gCoimisiún leanúint ar aghaidh
 ag tacú le scéimeanna den sórt sin. Chomh maith leis sin, ba cheart go neartódh
 togra le haghaidh Rialacháin cumas na seirbhísí fostaíochta comhpháirtíochtaí a
 fhorbairt chun níos mó earcaíochta laistigh den AE do dhaoine óga a chruthú. Chun
 comhleanúnchas le tionscnaimh leanúnacha ar leibhéal an AE a áirithiú, amhail
 an Chomhghuaillíocht Mhór um Poist Dhigiteacha agus an Comhaontas Eorpach do Phrintíseachtaí, iarrtar ar
 líonra EURES freisin forbairt na dtionscnamh sin a chur chun cinn go gníomhach.
 1.3. Easnaimh i líonra EURES
 I
 gcomhréir leis an bPacáiste Fostaíochta[12], ghlac
 an Coimisiún Cinneadh in 2012 chun líonra EURES a nuachóiriú agus a threisiú[13]. Tagann an Cinneadh in ionad Chinneadh an Choimisiúin 2003[14] agus é mar aidhm aige dreasachtaí a chruthú do ghíomhaíochtaí
 meaitseála, socrúcháin agus earcaíochta laistigh de líonra EURES atá ann faoi
 láthair, inter alia Seirbhísí Fostaíochta Príobháideacha, a oscailt
 chomh fada is féidir, gan modhnú ar an bhunús dlí (Rialachán 492/2011). Tháinig
 Cinneadh Cur Chun Feidhme 2012/733/AE ón gCoimisiún i bhfeidhm an 1 Eanáir
 2014.
 Léiríonn fianaise gur chabhraigh líonra EURES,
 a bhfuil thart ar 900 comhairleoir agus ardán coiteann aige chun folúntais Eorpacha
 a imréiteach ‐ tairseach EURES ‐ le go leor de lucht cuardaigh
 fostaíochta agus fostóirí chun deiseanna soghluaisteachta a bhaint amach. Iad
 siúd a tharraingíonn an ionstraim sin chucu agus atá in ann a cuid seirbhísí a
 úsáid, is mór a meas uirthi de ghnáth.
 Ach is léir nach leor feistiú na hionstraime,
 mar a fheidhmíonn sí inniu, le tuilleadh patrún cothrom soghluaisteachta a
 spreagadh mar chuid de na réitigh le haghaidh na míchothromaíochtaí ar mhargadh
 saothair na hEorpa, go háirithe i bhfianaise líon lucht saothair an AE agus
 cineál an dúshláin sa staid eacnamaíoch atá ann faoi láthair. Aithníodh na
 heasnaimh seo a leanas maidir le hoibriú líonra EURES:
 –
 Líon neamhiomlán folúntas agus CVanna inrochtana ar
 leibhéal an AE le haghaidh na mBallstát ar fad (trédhearcacht na margaí
 saothair);
 –
 Cumas teoranta meaitseála thairseach EURES a
 thugann folúntais agus CVanna le chéile ag leibhéal an AE, mar gheall ar an
 méid teoranta idir‐inoibritheachta brí atá sna sonraí a thagann ó chórais
 folúntas náisiúnta (acmhainneacht uathoibrithe meaitseála);
 –
 Rochtain mhíchothrom ar sheirbhísí EURES ar fud an
 AE agus gan lucht cuardaigh fostaíochta agus fostóirí ag fáil na faisnéise go
 léir is gá maidir le EURES ná tairiscint le haghaidh tuilleadh cúnaimh ag an
 gcéad chéim earcaíochta (príomhshruthú);
 –
 Cumas teoranta chun cabhrú le meaitseáil,
 earcaíocht agus socrúcháin don lucht cuardaigh fostaíochta agus do na fostóirí
 sin a chuir spéis i soghluaisteacht lucht saothair laistigh den AE, lena n‐áirítear
 i rochtain ar bhearta idirghníomhacha faoin margadh saothair agus eolas agus
 comhairle maidir le slándáil shóisialta (seirbhísí tacaíochta);
 –
 Malartú faisnéise idir na Ballstáit a bheith mí‐éifeachtach
 maidir le ganntanas agus barrachas lucht saothair, rud a chuireann isteach ar chomhar
 praiticiúil níos spriocdhírithe i líonra EURES (malartú faisnéise agus comhar).
 1.4. Cuspóirí an togra
 Is é is cuspóir ginearálta líonra EURES a
 fhágáil ina ionstraim éifeachtach d'aon chuardaitheoir poist nó fostóir a
 bhfuil suim acu i soghluaisteacht lucht saothair laistigh den AE. Téann
 cuspóirí sonracha an togra i ngleic leis na heasnaimh thuas mar seo a leanas:
 –
 soláthar folúntas atá beagnach iomlán a bhaint
 amach ar thairseach EURES, agus rochtain mheandrach ar na folúntais chéanna ag
 cuardaitheoirí poist ar fud na hEorpa, i gcomhcheangal le líon fairsing CVanna
 atá ar fáil ónar féidir le fostóirí cláraithe daoine a earcú;
 –
 a chur ar chumas thairseach EURES meaitseáil
 uathoibrithe mhaith a dhéanamh idir folúntais agus CVanna ar fud na mBallstát,
 lena n‐áirítear aistriúcháin go teangacha uile an AE agus tuiscint ar
 scileanna, inniúlachtaí, gairmeacha beatha agus cáilíochtaí a bhaintear amach
 ar an leibhéal náisiúnta agus ar an leibhéal earnálach.
 –
 faisnéis bhunúsach a chur ar fáil faoi líonra EURES
 ar fud an Aontais d'aon chuardaitheoir poist nó fostóir atá ag lorg seirbhísí
 cliant le haghaidh earcaíochta agus rochtain ar líonra EURES a thairiscint go
 seasta d'aon duine a bhfuil suim acu ann;
 –
 cuidiú le haon duine den sórt sin a bhfuil suim acu
 i meaitseáil, socrúcháin agus earcaíocht trí líonra EURES;
 –
 tacú le feidhmiú líonra EURES trí mhalartú
 faisnéise maidir le ganntanas agus barrachas lucht saothair náisiúnta agus
 comhordú na mbeart ar fud na mBallstát.
 2. TORTHAÍ AN CHOMHAIRLIÚCHÁIN
 LEIS NA PÁIRTITHE LEASMHARA AGUS MEASÚNUITHE TIONCHAIR
 2.1. Comhairliúchán leis na
 Ballstáit
 Ba é an pointe tosaigh do Chinneadh 2012 an
 mheastóireacht ar líonra EURES in 2010[15].
 I gcomhthéacs an ullmhúcháin i dtreo Chinneadh 2012, eagraíodh seisiúin
 chomhairliúcháin leis na Ballstáit maidir leis na heasnaimh atá ann faoi
 láthair agus treoshuíomh a d'fhéadfadh a bheith ann amach anseo do líonra EURES.
 Chuathas i gcomhairle go foirmiúil leis an gCoiste Comhairleach ar 'Shaoirse
 Gluaiseachta Oibrithe' faoin dréacht‐Chinneadh i bhFómhar na bliana 2012.
 Tríd is tríd cuireadh fáilte roimh phríomhaidhm an Chinnidh, seirbhísí EURES a
 atreorú ó eolas agus treoir ghinearálta i dtreo níos mó meaitseála, socrúchán
 agus earcaíochta. Thacaigh na Ballstáit ar fad leis an smaoineamh timthriall
 cláreagraithe agus comhtháscairí ar ghníomhaíochtaí EURES le trédhearcacht
 maidir le feidhmíocht a mhéadú, malartú faisnéise a fheabhsú agus comhordú na mbeart
 a fheabhsú.
 Ó shin i leith shoiléirigh na Ballstáit aonair
 i gcruinnithe saineolaithe a seasaimh maidir le raon feidhme na mbeart
 féideartha cur chun feidhme i bhfianaise na gcleachtas agus na srianta
 náisiúnta. Mar thoradh ar na cruinnithe sin, aontaíodh ar an gcur chuige i
 dtreo oscailt an líonra do sholáthraithe seirbhíse eile seachas na SPFanna a
 choigeartú le níos mó ama agus saoirse a thabhairt do na Ballstáit faoin tslí
 chun comhpháirtíochtaí a fhorbairt ar an leibhéal náisiúnta.
 2.2. Comhairliúchán le cleachtóirí
 Ag tógáil ar na comhairliúcháin thuas ar
 líonra EURES i gcoitinne, cuireadh ceistneoirí amach in 2013 chun athbhreithniú
 a dhéanamh ar chleachtais maidir leis an rochtain ar fholúntais ar an leibhéal
 náisiúnta, ar an rochtain do lucht cuardaigh fostaíochta agus d'fhostóirí ar
 líonra EURES, agus eagrú meaitseála, socrúchán agus gníomhaíochtaí earcaíochta
 ar fud líonra EURES. Deimhníonn na freagraí ar na ceistneoirí na heasnaimh a
 d'aithin an Coimisiún, mar léiríonn siad éagsúlacht mhór sna Ballstáit ar (a)
 cé na folúntais a bhíonn faoi réir imréiteach na hEorpa (trédhearcacht na
 margaí saothair), (b) a seasamh tosaigh meaitseáil uathoibrithe a chumasú, (c)
 an chaoi le rochtain a fháil ar líonra EURES go praiticiúil (príomhshruthú)
 agus (d) soláthar iarbhír na seirbhísí tacaíochta.
 2.3. Measúnú
 tionchair
 I gcomhréir lena bheartas maidir le rialáil
 níos fearr, rinne an Coimisiún measúnú tionchair ar na roghanna beartais chun
 dul i ngleic leis na heasnaimh a aithníodh.
 Ba iad na roghanna éagsúla beartas (1) an status
 quo a choinneáil, (2) Rialachán 492/2011 a leasú maidir le cumhachtaí an
 Choimisiúin i leith chur chun feidhme a fhorálacha, (3) Rialachán nua a
 thabhairt isteach a mbeadh forálacha nua ar fad ag gabháil leis agus (4)
 Rialachán nua a thabhairt isteach ina mbeadh sainordú ar leith ón gCoimisiúin
 le cur leis an gcomhar idir seirbhísí fostaíochta poiblí agus príobháideacha.
 Rinneadh anailís ar gach rogha i gcomparáid leis an gcuspóir ginearálta líonra
 EURES a fhágáil ina ionstraim éifeachtach d'aon chuardaitheoir poist nó fostóir
 a bhfuil suim acu i soghluaisteacht lucht saothair laistigh den AE.
 Léirigh an measúnú tionchair go dtarraingeodh
 an chéad rogha moill ar an athchóiriú a seoladh le Cinneadh na bliana 2012.
 Chuirfeadh an dara rogha ar chumas an Choimisiún na bearta iomchuí a thabhairt
 chun cinn agus leanúint leis an bpróiseas i dtreo ionstraim níos éifeachtaí,
 ach, i bhfianaise na srianta i roinnt Ballstát, ní raibh súil leis go
 mbainfeadh sé amach toradh inmhianaithe an Chinnidh gan athruithe i Rialachán
 492/2011 féin. Ní réiteodh an dara rogha go hiomlán na heasnaimh ar mheaitseáil
 uathoibrithe, príomhshruthú, seirbhísí tacaíochta agus malartú faisnéise agus
 comhar. Dá bhrí sin, is é an rogha is fearr ionstraim neamhspleách ina
 gcomhcheanglaítear forálacha an dá ionstraim agus a théann i ngleic leis na
 heasnaimh go léir a chur in ionad Rialachán 492/2011 agus Chinneadh 2012. Laistigh
 den rogha sin, fuarthas réidh le roinnt roghanna ar leith toisc nach raibh siad
 comhréireach leis na cuspóirí sonracha. An ceathrú rogha, a chuirfeadh le rogha
 3 sainordú don Choimisiún comhpháirtíochtaí le seirbhísí nua fostaíochta a
 bhunú go huathrialach ar mhaithe le leas líonra EURES ina iomláine, measadh go
 rachadh sí thar a bhfuil riachtanach ag an gcéim seo.
 Thug an Bord um Measúnú Tionchair ('BMT')
 tuairim faoin dréacht‐mheasúnú tionchair an 5 [Nollaig] 2013. Tá
 tuairim an BMT chomh maith leis an Measúnú Tionchair deiridh agus a achoimre
 feidhmiúcháin á bhfoilsiú in éineacht leis an togra seo.
 3. EILIMINTÍ DLÍ AN TOGRA
 3.1. Bunús dlí
 Tá an togra seo bunaithe ar Airteagal 46 den
 CFAE, ar an mbonn dlíthiúil céanna le Rialachán (AE) Uimh. 492/2011, a
 cheadaíonn Rialacháin nó Treoracha a ghlacadh faoin ngnáthnós imeachta
 reachtach.
 3.2. Prionsabail na coimhdeachta
 agus na comhréireachta
 Tá dlúthbhaint ag cuspóirí an Rialacháin atá
 beartaithe leis na cuspóirí atá leagtha amach in Airteagal 3(3) CAE,
 faoinar bhunaigh an tAontas Eorpach margadh inmheánach bunaithe ar gheilleagar
 sóisialta margaidh ina bhfuil iomaíocht ghéar, atá dírithe ar lánfhostaíocht
 agus dul chun cinn sóisialta, Airteagal 9 den CFAE, leibhéal ard
 fostaíochta a chur chun cinn, ráthaíocht ar chosaint shóisialta leormhaith agus
 Airteagal 45 den CFAE ("an ceart glacadh le tairiscintí fostaíochta a
 rinneadh iarbhír (...) laistigh de chríoch na mBallstát chuige sin" ).
 Tá dlúthbhaint ag na bearta sonracha aonair sa
 togra seo lena chéile. Treisíonn siad a chéile agus le chéile ba cheart go
 bhfágfaidís líonra EURES ina rogha ionstraime thosaíochta d'aon chuardaitheoir
 poist nó fostóir a bhfuil suim acu i soghluaisteacht lucht saothair laistigh
 den AE. Sa mhéid gur leathnú ar na hoibleagáidí trédhearcachta atá ann faoi
 láthair atá i gceist leis na bearta sin, lena mbeifear in ann meaitseáil
 uathoibrithe a dhéanamh, lena n‐áiritheofar rochtain chomhionann ar fud an
 Aontais ar líonra EURES, lena saineofar seirbhísí tacaíochta praiticiúla ar
 bhealach níos soiléire agus lena leathnófar na socruithe malartaithe faisnéise
 atá ann faoi láthair, meastar gur freagra cuimsitheach ach cothrom iad ar na
 heasnaimh éagsúla atá sa chreat reatha le haghaidh comhair. Is leor na bearta
 sin freisin i bhfianaise staid na ndaoine dífhostaithe ar na margaí saothair,
 ar riachtanais lucht cuardaigh fostaíochta ("rúin dhaingne") agus an
 dul chun cinn (teicneolaíoch) ar na margaí folúntas agus earcaíochta.
 Tá bonn cirt le gach beart aonair per se
 mar bheart a thugann saoirse gluaiseachta d'oibrithe a aithnítear faoi Airteagal 46
 den Chonradh. Tá d'aidhm ag gach beart "an dlúthchomhar idir na seirbhisí
 fostaíochta náisiúnta" (Airteagal 46 (a) den CFAE) a fheabhsú agus/nó
 "an t‐innealra iomchuí" a athdhearadh chun folúntais a
 thabhairt le chéile le hiarratais ar phoist (Airteagal 46 (d) den CFAE).
 Toisc go bhfuil imréiteach folúntas, iarratas
 ar phost agus CVanna thar theorainneacha agus an socrúchán oibrithe mar thoradh
 air sin bunaithe ar an tuiscint gurb ann do chreat comhchoiteann do chomhar
 idir eagraíochtaí i mBallstáit éagsúla, ní féidir leis na Ballstáit ina n‐aonar
 cuspóirí an togra a bhaint amach go leordhóthanach agus, dá bhrí sin, tá gá le
 bearta ar leibhéal an AE.
 I gcomhréir le prionsabal na comhréireachta,
 ní théann an Rialachán seo thar a bhfuil riachtanach chun na cuspóirí sin a
 bhaint amach. Ar son na trédhearcachta, ní chuirfidh na Ballstáit ar fáil ar
 thairseach EURES ach na folúntais agus CVanna sin atá ar fáil cheana féin ar
 bhonn náisiúnta. Bainfear meaitseáil uathoibrithe amach ag baint úsáide as
 uirlisí idir‐inoibritheachta simplí agus ní trí chóras coiteann aicmithe
 a fhorchur lena úsáid ag an leibhéal náisiúnta. Féadfar príomhshruthú, i.e.
 seirbhísí EURES a chomhtháthú i ngníomhaíocht dheasca tosaigh na seirbhísí
 fostaíochta, a bhaint amach trí fhaisnéis chaighdeánach (ar líne agus/nó
 páipéar), agus ní thagann sé i gceist ach sna cásanna ina ndéantar teagmháil
 dhíreach tar éis iarrata sainráite ó dhaoine aonair sna spriocghrúpaí (i.e. i
 gcás iarrata ar sheirbhísí cliant i dteannta seirbhísí fostaíochta). Is féidir
 seirbhísí tacaíochta a sheachadadh ar an leibhéal náisiúnta trí réimse roghanna
 agus bealaí agus is féidir a ndéine agus a raon feidhme a oiriúnú de réir
 staide aonair lucht cuardaigh fostaíochta agus fostóirí. Roinnfidh na Ballstáit
 faisnéis náisiúnta ar bhealach níos córasaí maidir le ganntanas agus barrachas lucht
 saothair agus beartais lena mbaineann, ach tá an cinneadh maidir leis na
 beartais sin lasmuigh de raon feidhme an Rialacháin.
 4. IMPLEACHTAÍ BUISÉADACHA
 Ní bheidh aon tionchar buiséadach ar leith ar
 bhuiséad an AE mar thoradh ar an togra seo. Aon ghníomhaíochtaí a bheidh le
 déanamh ag an gCoimisiún Eorpach do líonra EURES agus a mbeidh gá le hacmhainní
 daonna agus/nó airgeadais dá dtoradh, beidh siad faoi raon feidhme an
 Rialacháin lena mbunaítear an Clár um Fhostaíocht agus um Nuálaíocht Shóisialta
 ("EaSI") (2014‐2020)[16]
 agus cumhdófar iad i leithdháileadh buiséid bliantúil an chláir seo.
 Don tréimhse 2014‐2020, íocfaidh clár
 seo an AE as bearta cothrománacha amhail tairseach EURES, an clár oiliúna
 comónta, scéimeanna soghluaisteachta spriocdhírithe amhail Do Chéad Phost EURES
 agus forbairt an chórais aicmithe Eorpaigh do scileanna/inniúlachtaí,
 cáilíochtaí agus gairmeacha (ESCO). Don tréimhse chéanna, tá gníomhaíochtaí sna
 Ballstáit maidir le soghluaisteacht lucht saothair laistigh den AE incháilithe
 faoin Chiste Sóisialta na hEorpa.
 5. ACHOIMRE MHIONSONRAITHE AR
 AN TOGRA
 5.1. Caibidil I – forálacha
 ginearálta
 Sainíonn an chaibidil seo ábhar an togra (Airteagal 1)
 agus a phríomhchoincheapa (Airteagal 2).
 Comhtháthaíonn an togra in aon chreat amháin
 forálacha Chaibidil II agus Airteagal 38 de Rialachán 492/2011 agus
 Cinneadh ón gCoimisiún 733/2012/AE maidir le líonra EURES.
 Déantar tagairt d'oibrithe agus fostóirí mar
 na spriocghrúpaí ar fud an togra. Sainítear oibrithe agus tagairt á déanamh do
 na cearta a thugtar do shaoránaigh faoi Airteagal 45 den CFAE. Chun críche
 na bhforálacha, saoránaigh is ea iad atá ag lorg poist agus a bhfuil an ceart
 acu gabháil do ghníomhaíocht mar dhuine fostaithe, agus an ghníomhaíocht sin a
 shaothrú i gcríoch Ballstáit eile. Mar sin féin, d'fhéadfadh siad a bheith ina
 náisiúnaigh tríú tíre chomh maith a bhfuil cónaí orthu go dlíthiúil i mBallstát
 agus a bhfuil an ceart acu bheith ag obair, ar choinníoll go bhféadfaidh siad
 bogadh chuig Ballstát eile.
 Cuimsíonn an togra freisin na catagóirí sin
 saoránach nuair a bhíonn siad ag lorg printíseachta nó deiseanna ar chúrsa
 oiliúna obairbhunaithe a bhaineann le conradh fostaíochta. Chun aghaidh a
 thabhairt ar an iarratas ón gComhairle Eorpach an 28‐29 Meitheamh 2012,
 tá cuid de bhaill líonra EURES ag iniúchadh na bhféidearthachtaí cheana féin ar
 bhonn neamhfhoirmiúil chun raon feidhme líonra EURES a leathnú chun printíseachtaí
 agus cúrsaí oiliúna a chur san áireamh. Tosófar treoirthionscadal le linn 2014
 lena gceadófar do na Ballstáit tairiscintí agus iarratais a chomhroinnt ar bhonn
 deonach. Ba cheart í a bheidh mar aidhm malartú faisnéise, tairiscintí agus
 iarratas sa réimse sin a fhorbairt de réir a chéile agus dul níos faide ná
 staideanna arna gcumhdach i gconradh fostaíochta.
 5.2. Caibidil II ‐
 líonra EURES a bhunú
 Sa Chaibidil seo athbhunaítear líonra EURES (Airteagal 3).
 Leagann sé síos a chomhdhéanamh (Airteagal 4(1)) agus róil agus
 freagrachtaí faoi seach a ) an Choimisiúin (An Oifig Eorpach um Chomhordú, Airteagal 6)
 b) na gcomhlachtaí a d'ainmnigh na Ballstáit chun an Rialachán seo a chur i
 bhfeidhm (na hOifigí Náisiúnta um Chomhordú, Airteagal 7) agus c) na n‐eagraíochtaí
 atá rannpháirteach i líonra EURES mar sholáthraithe seirbhíse (Comhpháirtithe
 EURES, Airteagal 9). Toisc gur líonra de chúnamh frithpháirteach é seo, roinneann
 na heagraíochtaí uile freagrachtaí comhpháirteacha ( Airteagal 4(2)).
 Rannchuideoidh líonra EURES le cuspóirí
 beartais leathana (Airteagal 5). Mar ionstraim a éascaíonn soghluaisteacht
 lucht saothair laistigh den AE, tá sí ar cheann amháin i measc go leor réiteach
 agus beartas a chothaíonn leibhéal ard fostaíochta.
 Bunaíonn Airteagal 8 an creat a n‐údaróidh
 Ballstáit aonair eagraíochtaí le dul ar líonra EURES mar Chomhpháirtithe EURES
 ar a bhonn, faoi réir na n‐íoschritéar comhchoiteann atá leagtha amach
 san Iarscríbhinn (Airteagal 8(4)) a chur i bhfeidhm. Is í an fhoráil seo
 an príomh‐mhodh chun ballraíocht líonra EURES a mhéadú faoin togra seo.
 Is í is aidhm di sásraí solúbtha a bhunú a
 chuirfidh ar chumas na mBallstát (de réir a chéile) an oiread eagraíochtaí a
 chur i líonra EURES a mheastar a bheith úsáideach chun cuspóirí líonra EURES a
 chur chun cinn:
 –
 An gcéad dul síos, ní dhéantar eagraíocht is
 iarratasóir a shainmhíniú, ionas go bhféadfaí rochtain a dheonú do raon leathan
 eagraíochtaí ábhartha, lena n‐áirítear seirbhísí fostaíochta san earnáil
 phríobháideach nó sa tríú hearnáil, eagraíochtaí fostóirí, ceardchumainn,
 cumainn lucht tráchtála agus eagraíochtaí neamh‐rialtais atá ag tacú le
 hoibrithe imirceacha. D'fhéadfadh na heagraíochtaí sin uile cur go fóinteach le
 soghluaisteacht lucht saothair laistigh den AE a chothú ar bhealach amháin nó
 ar bhealach eile.
 –
 Ar an dara dul síos, toisc go bhféadfadh roinnt de
 na heagraíochtaí a bheith faoi réir srianta sonracha ina sainordú, stádas
 dlíthiúil nó cumas riaracháin, cuirtear ar a gcumas a roghnú gan a bheith
 rannpháirteach ach i gcodanna áirithe de ghníomhaíochtaí líonra EURES (Airteagal 9(1)).
 –
 Ar an tríú dul síos, is féidir leis na
 heagraíochtaí sin a bheith ina gComhpháirtithe EURES i gcomhar le heagraíochtaí
 eile (Airteagal 8(6)). Ceadaíonn an creat sin go leor solúbthachta chun
 comhpháirtíochtaí a thógáil ar an leibhéal náisiúnta agus ar an dóigh sin
 d'fhorbairt de réir a chéile ar sholáthar for‐rochtana agus seirbhís
 fhairsing gheografach agus téamach ar an leibhéal náisiúnta a bheidh ar
 cóimhéid leis na patrúin agus na riachtanais soghluaisteachta.
 Le hAirteagal 8(3) tugtar isteach ceart
 do sheirbhísí fostaíochta iarratas a dhéanamh. Ní féidir an ceart seo a
 fheidhmiú ach amháin sa tír ina bhfuil na seirbhísí fostaíochta lena mbaineann
 ag feidhmiú go dleathach (prionsabal an chríochachais). Cé go leanfaidh na
 Seirbhísí Poiblí Fostaíochta (SPFanna) ar aghaidh agus ról suntasach acu i
 líonra EURES (Airteagal 10), fágfar athbhreithniú na n‐iarratas ó
 chineálacha eile seirbhísí fostaíochta faoin mBallstát aonair. Féadfaidh
 Ballstát critéir bhreise orthu sin a leagtar síos san Iarscríbhinn a thabhairt
 isteach má mheastar go bhfuil gá leo (Airteagal 8(5)).
 Le hAirteagal 11 tugtar isteach comhlacht
 rialaithe amháin chun comhar praiticiúil idir an Coimisiún agus na Ballstáit a
 éascú don Rialachán seo.
 5.3. Caibidil III ‐
 Trédhearcacht
 Sa chaibidil seo tugtar isteach na bearta
 sonracha maidir le trédhearcacht agus meaitseáil uathoibrithe:
 –
 chun soláthar folúntas atá beagnach iomlán a bhaint
 amach ar thairseach EURES, agus rochtain láithreach ar na folúntais chéanna ag
 cuardaitheoirí poist ar fud na hEorpa, i gcomhcheangal le líon fairsing CVanna
 atá ar fáil ónar féidir le fostóirí cláraithe daoine a earcú
 (Airteagail 14, 15 agus 17);
 –
 ionas gur féidir le tairseach EURES meaitseáil
 uathoibrithe mhaith a dhéanamh idir folúntais agus CVanna ar fud na mBallstát,
 lena n‐áirítear aistriúcháin go teangacha uile an AE agus tuiscint ar
 scileanna, inniúlachtaí, gairmeacha beatha agus cáilíochtaí a bhaintear amach
 ar an leibhéal náisiúnta (Airteagal 16).
 Tá na forálacha sa chaibidil seo i bhfabhar go
 sonrach prionsabal na trédhearcachta a shíneadh amach chuig eagraíochtaí
 seachas na SPFanna, i bprionsabal trí rannpháirtíocht dheonach Chomhpháirtithe
 EURES i líonra EURES. Anuas air sin, iarrtar ar na SPFanna comhpháirtíochtaí a
 fhorbairt le haon eagraíochtaí ábhartha eile maidir le prionsabal na rochtana
 éasca ar thairseach EURES (Airteagal 15(2)) agus aistriú faisnéise ar an
 leibhéal náisiúnta a éascú trí mhol náisiúnta a chruthú (Airteagal 15(5)).
 Soláthar folúntas atá beagnach iomlán
 Faoi láthair, ní chuireann gach Ballstát na
 folúntais uile a fhoilsítear agus a chuirtear ar fáil ar an leibhéal náisiúnta
 ar fáil do thairseach EURES. Faoi Airteagal 14(1), mír (a) cuirfear
 de cheangal ar na Ballstáit na folúntais uile a fhoilsíonn siad go náisiúnta a
 chur ar fáil do thairseach EURES agus leis sin, dá bhrí sin, déantar raon
 feidhme Airteagal 13 de Rialachán 492/2011 a fhairsingiú.
 Ar an gcéad dul síos, ciallaíonn sé sin deireadh
 a chur le haon teorainneacha ginearálta riaracháin i dtaca leis an aistriú
 folúntas chuig tairseach EURES go dtí seo, amhail na teorainneacha sin a
 bhaineann le cineál agus fad an chonartha nó aidhmeanna earcaíochta na
 bhfostóirí (Airteagal 14(2)).
 Ar an dara dul síos, is é atá i gceist leis a
 chur leis an líon folúntas atá ann cheana na folúntais (a) atá ar fáil leis na
 SPFanna ar an leibhéal áitiúil nó réigiúnach, ach nach gcomhroinntear go
 lárnach ná a chuirtear ar fáil do thairseach EURES go dtí seo; (b) ó thríú
 páirtithe, amhail seirbhísí príobháideacha fostaíochta, i gcás ina gcuirtear
 iad sin ar fáil do na SPFanna ar bhonn na gcomhaontuithe náisiúnta atá ann
 cheana agus (c) ó Chomhpháirtithe EURES.
 Nuair a áirítear na forbairtí teicneolaíocha i
 dtaca le ransaíocht ghréasáin a tharla le ríghairid, líon teoranta na mBallstát
 a bhaineann úsáid as uirlisí den chineál sin agus údair imní maidir le cosaint
 sonraí a d'fhéadfadh a bheith ann, níl sé beartaithe a chur de cheangal ar na
 Ballstáit aon sonraí a fhaightear i gcomhar le ransaitheoirí gréasáin i
 gcomhréir leis an dlí náisiúnta a chur ar fáil do thairseach EURES faoi
 láthair.
 Líon fairsing iarratas ar phost agus CVanna
 Faoi láthair, ní dhéantar aon mhalartú
 leictreonach uathoibrithe ar CVanna ná faisnéis eile faoi phróifílí
 cuardaitheoirí poist ar an leibhéal Eorpach, in ainneoin an leagain amach in Airteagal 13
 de Rialachán 492/2011. Faoi Airteagal 14(1)(b) cuirfear de cheangal
 ar na Ballstáit iarratais ar phost agus CVanna atá ar fáil go náisiúnta a chur
 ar fáil do thairseach EURES amach anseo, ar choinníoll go bhfuil a thoiliú
 tugtha ag an duine go ndéanfaí amhlaidh.
 Cumhdófar sa mhéid sin aistriú na sonraí chuig
 tairseach EURES, sonraí arna gcur ar fáil ag cuardaitheoirí poist, (a) go
 díreach do na SPFanna, (b) do na SPFanna mar thoradh ar aon chomhaontuithe nó
 socruithe maidir le comhroinnt sonraí idir na SPFanna agus seirbhísí
 fostaíochta eile agus (c) do Chomhpháirtithe EURES. Ar an gcaoi sin d'fhéadfadh
 fostóirí atá cláraithe ar thairseach EURES rochtain dhíreach a fháil ar líon
 níos fairsinge CVanna.
 Tacú le sásraí le haghaidh rochtana ar líne
 do chuardaitheoirí poist agus fostóirí
 Ionas
 go mbeidh sé níos éasca ar chuardaitheoirí poist agus fostóirí iarratais ar
 phost, CVanna agus folúntais a chomhroinnt thar theorainneacha, tugtar dhá
 oibleagáid isteach: (a) Faoi Airteagal 15 cuirtear de cheangal ar na
 SPFanna agus Comhpháirtithe EURES eile feabhas a chur ar rochtain ar thairseach
 EURES maidir leis na tairseacha cuardaigh poist a láimhseálann siad, agus (b)
 in Airteagal 17 foráiltear nach mór do na SPFanna agus Comhpháirtithe
 EURES eile atá ag clárú a gcuid sonraí, cúnamh leordhóthanach a thabhairt do
 chuardaitheoirí poist agus fostóirí dá mba mhian leo clárú ar thairseach EURES
 freisin.
 Meaitseáil uathoibrithe
 Tá an Coimisiún Eorpach i mbun forbartha ar
 chóras aicmithe Eorpach i dtaca le scileanna, inniúlachtaí, cáilíochtaí agus
 gairmeacha beatha. Cé gurb é an chéad fheidhm a bheidh leis feidhmiú mar
 inneall meaitseála uathoibrithe bunaithe ar scileanna do thairseach EURES,
 beifear in ann idir‐inoibritheacht iomlán a dhéanamh ar shonraí idir
 thairseacha náisiúnta cuardaigh poist ar fud na hEorpa.
 Go teicniúil, ní gá córais aicmithe a
 chomhchuibhiú chun idir‐inoibritheacht a bhaint amach chun críche
 meaitseála uathoibrithe. Chun sásra iomchuí a thabhairt isteach i ndlí an
 Aontais ionas gur féidir leis na Ballstáit uile meaitseáil uathoibrithe thar
 theorainneacha a fhorbairt sna tairseacha náisiúnta cuardaigh poist, ní
 fhoráiltear in Airteagal 16 ach go gcuirfidh na Ballstáit fardal tosaigh
 le chéile chun gach córas aicmithe a chur i gcomparáid leis an gcóras aicmithe
 Eorpach sin. In Airteagal 16(3) socraítear spriocdháta do na Ballstáit
 uile agus tar éis an dáta sin bheadh na sonraí ar fad arna gcomhroinnt idir‐inoibritheach,
 ar choinníoll go n‐úsáidtear caighdeáin theicniúla agus teimpléid (Airteagal 16(5)).
 Freagrachtaí maidir le cáilíocht na sonraí
 Tá an fhreagracht maidir le cáilíocht an
 fholúntais, cruinneas na faisnéise a chuirtear ar fáil agus comhlíonadh an dlí
 náisiúnta agus na gcaighdeán náisiúnta ar an eagraíocht a chuireann an
 fhaisnéis sin ar fáil do thairseach EURES. Chun úsáideoirí na tairsí a chur ar
 an eolas faoin bhfreagracht sin, tá séanadh comhfhreagrach ón gCoimisiún ar an
 tairseach. In Airteagal 14 déantar tagairt i mír 4 don ghá atá le dlí
 agus caighdeáin náisiúnta den chineál sin, agus i mír 5 leagtar síos
 prionsabal an chomhair agus an mhalartaithe i dtaca le faisnéis sa réimse sin
 agus foráiltear i mír 6 nach mór a bheith in ann foinse na sonraí folúntas
 a rianú (chuig an eagraíocht a chuireann na sonraí sin ar fáil).
 5.4. Caibidil IV ‐
 Seirbhísí tacaíochta
 Sa chaibidil seo tugtar isteach na bearta sonracha
 maidir le príomhshruthú agus seirbhísí tacaíochta:
 –
 chun faisnéis bhunúsach a chur ar fáil ar líonra
 EURES ar fud an Aontais d'aon chuardaitheoir poist nó fostóir atá ag lorg
 seirbhísí cliant le haghaidh earcaíochta agus rochtain ar líonra EURES a thairiscint
 go seasta d'aon duine a bhfuil suim aige ann (Airteagal 19 agus Airteagal 20(1));
 –
 chun cúnamh a thabhairt d'aon duine den chineál sin
 a bhfuil suim aige i meaitseáil, i socrúchán agus in earcaíocht trí líonra
 EURES (Airteagail 20(2)‐(4), 21 go 23).
 Tá na forálacha sa chaibidil seo i bhfabhar go
 sonrach cur leis na seirbhísí tacaíochta a thugann eagraíochtaí seachas na
 SPFanna, i bprionsabal trí rannpháirtíocht dheonach Chomhpháirtithe EURES i
 líonra EURES. Anuas air sin, iarrtar ar na SPFanna comhpháirtíochtaí a
 fhorbairt chun pacáiste seirbhíse soiléir a chur chun cinn chun i measc na
 bhfostóirí maidir le soghluaisteacht lucht saothair laistigh den AE (Airteagal 21(4)).
 Na
 prionsabail
 Urramaítear i mír 1 agus mír 2 d'Airteagal 18
 na prionsabail nach mór do na Ballstáit rochtain éifeachtach ar líonra EURES
 ina gcríoch a áirithiú agus cur chuige comhordaithe i leith seirbhísí
 tacaíochta a fhorbairt, agus aird acu ar a bhfreagracht as an gcóras údarúcháin
 do Chomhpháirtithe EURES, feidhmiú rianúil na hOifige Náisiúnta um Chomhordú
 agus ról na SPFanna maidir le freastal ar leas an phobail sa réimse sin. In Airteagal 18(3)
 sainaithnítear na roghanna atá ar fáil don soláthar seirbhíse i gcríoch gach
 Ballstáit.
 Cumhdaíonn Airteagal 18(5) an prionsabal
 nach mór seirbhísí tacaíochta d'oibrithe a bheith saor in aisce, ach i gcás an
 chuid is mó de na seirbhísí tacaíochta d'fhostóirí féadfar táillí a ghearradh i
 gcomhréir leis na cleachtais náisiúnta (Airteagal 18(6)).
 Príomhshruthú
 Foráiltear in Airteagal 19 agus Airteagal 20(1)
 faoi seach (a) nach mór gach oibrí agus fostóir atá ag clárú do sheirbhísí
 cliant le seirbhís fostaíochta san AE an bhunfhaisnéis is gá faoin méid is féidir
 le EURES a dhéanamh dó a fháil agus (b) nach mór gach oibrí a bhfuil suim aige
 ann a chur ar an eolas go honnghníomhach faoi "thairiscint EURES"
 chun tuilleadh cúnaimh a fháil.
 Seirbhísí
 Tacaíochta
 Faoin gcleachtas atá ann faoi láthair, iarrtar
 ar eagraíochtaí atá i líonra EURES seirbhísí faisnéise, comhairleoireacht agus
 comhairle a chur ar fáil do chuardaitheoirí poist agus fostóirí mar seo a
 leanas:
 –
 (...) cúnamh agus comhairle a thabhairt do
 chuardaitheoirí poist a bhfuil suim acu obair thar lear faoi fholúntais
 oiriúnacha agus cúnamh agus comhairle a thabhairt chun iarratais agus CVanna, i
 gcomhréir leis an bhformáid chaighdeánaithe Eorpach do CVanna, a tharraingt
 suas. Tabharfar an deis do chuardaitheoirí poist a CVanna a chlárú i mbunachar
 sonraí EURES;
 –
 (...) faisnéis agus seirbhísí earcaíochta a chur ar
 fáil d'fhostóirí ar mian leo daoine a earcú ó thíortha eile, lena n‐áirítear
 comhairle agus cúnamh chun próifíl na n‐iarrthóirí a d'fhéadfadh teacht
 chun cinn a shonrú. Cuirfidh siad bunachar sonraí CVanna EURES chun cinn mar
 uirlis chun rochtain a thabhairt d'fhostóirí ar líon iarrthóirí a bhfuil suim
 acu obair thar lear.
 I gCinneadh 2012, iarradh ar na Ballstáit
 aird níos mó a dhíriú ar mheaitseáil, socrúchán agus earcaíocht.
 Chun cur le cur chun feidhme níos
 comhsheasmhaí laistigh de líonra EURES, ba cheart go sonrófaí i ndlí an AE na
 seirbhísí tacaíochta atá le cur ar fáil do na cuardaitheoirí poist agus
 fostóirí sin a bhfuil suim acu cúnamh a fháil i dtaca le soghluaisteacht lucht
 saothair laistigh den AE. Cumhdaíonn Airteagail 20‐23 an raon iomlán
 seirbhísí; ó fhaisnéis agus treoir bhunúsach, go dtí cúnamh níos pearsanta,
 lena n‐áirítear i dtaca le slándáil shóisialta, agus cúnamh iar‐earcaíochta.
 Seirbhísí
 tacaíochta sonracha
 Bíonn ceisteanna sonracha le réiteach ag
 oibrithe teorann maidir le slándáil shóisialta, cáin agus árachas agus, dá bhrí
 sin, bíonn cúnamh sonrach de dhíth orthu.
 Féadfaidh na Ballstáit lena mbaineann
 struchtúir a bhunú maidir le comhar agus seirbhísí i réigiúin trasteorann agus
 i gcás ina ndéanann siad amhlaidh, ní mór a áireamh sna seirbhísí tacaíochta
 d'oibrithe teorann a) ilréitigh i dtaca le cumarsáid faoi fholúntais, iarratais
 ar phost agus CVanna (Airteagal 15(6)); b) faisnéis bhunúsach
 spriocdhírithe (Airteagal 19(2)) agus c) i dtaca le slándáil shóisialta,
 rochtain chomhtháite ar líne (Airteagal 23(2)) agus cúnamh agus tarchur
 chuig na húdaráis inniúla (Airteagal 23(3)).
 Is foirm shonrach amháin de na struchtúir
 tacaíochta sin comhpháirtíochtaí trasteorann. Faoi threoir SPFanna na
 mBallstát, féadfaidh siad na seirbhísí poiblí fostaíochta, fostóirí agus
 eagraíochtaí ceardchumainn, na húdaráis áitiúla agus institiúidí eile a bhíonn
 ag plé le fadhbanna fostaíochta agus gairmoiliúna sna réigiúin teorann a
 thabhairt le chéile, i gcnuasaigh comhpháirtíochta éagsúla, de réir riachtanais
 mhargadh an tsaothair sna réigiúin trasteorann. Is éard atá i réigiúin
 trasteorann atá i dteideal struchtúir tacaíochta shonraigh ceantair fostaíochta
 ina bhfuil leibhéil shuntasacha comaitéireachta trasteorann nó ina bhfuil sé
 soiléir go bhféadfadh a leithéid tarlú.
 Rochtain neamh‐idirdhealaitheach ar
 Bheartais Ghníomhacha Mhargadh an tSaothair
 In Airteagal 24 leagtar síos an
 prionsabal nach mbeidh aon idirdhealú ann maidir le rochtain ar Bheartais
 Ghníomhacha Mhargadh an tSaothair idir náisiúnaigh a ghluaiseann laistigh de
 chríoch a dtíre féin agus náisiúnaigh a bhogann go Ballstáit eile
 (cothromaíocht i gcás soghluaisteachta amach). Is é sin comhthoradh Airteagal 5
 de Rialachán 492/2011, ina bhforáiltear go bhfaighidh oibrithe a lorgaíonn
 fostaíocht i mBallstát an cúnamh céanna a thugtar do náisiúnaigh an Bhallstáit
 sin (cothromaíocht i gcás soghluaisteachta amach).
 5.5. Caibidil V ‐ An
 gaol le beartais soghluaisteachta
 Sa chaibidil seo tugtar isteach an beart
 sonrach seo a leanas:
 –
 tacú le feidhmiú líonra EURES trí mhalartú
 faisnéise maidir le ganntanas agus barrachas lucht saothair náisiúnta agus
 comhordú na mbeart ar fud na mBallstát. (Airteagail 25 go 30).
 Tá na forálacha sa chaibidil seo i bhfabhar go
 sonrach cur le bailiú agus athbhreithniú na faisnéise, na sonraí agus na
 dtáscairí ag eagraíochtaí seachas na SPFanna, trí rannpháirtíocht Chomhpháirtithe
 EURES i líonra EURES.
 Cuspóir iomlán an mhalartaithe faisnéise
 agus an tuairiscithe
 Is é cuspóir iomlán na caibidle seo na
 socruithe atá ann cheana a neartú chun faisnéis a chomhroinnt i líonra EURES i
 gcás ina dtéann sí chun leas cháilíocht na gcomhthorthaí nithiúla nó chun leas
 chomhordú na mbeartas idir na Ballstáit.
 Gníomhaíochtaí a bhaineann le malartú
 faisnéise
 In Airteagal 25 glactar foráil arna
 haontú faoi chuimsiú na caibidlíochta i dtaca le Clár an AE um Athrú Sóisialta
 agus um Nuálaíocht Shóisialta. Ba cheart an méid sin a bheith ina chúnamh chun
 an obair a bhaineann le hanailísiú sonraí i ndáil le sreabhadh agus patrúin soghluaisteachta
 a chomhtháthú le hobair líonra EURES. Ós rud é go bhfuil an fhoráil sin níos
 oiriúnaí sa Rialachán maidir le EURES tá sé beartaithe an tAirteagal comhfhreagrach
 i gClár an AE um Athrú Sóisialta agus um Nuálaíocht Shóisialta a aisghairm
 (féach Airteagal 35).
 Faoi Airteagal 26 tugtar isteach
 oibleagáid ar na Ballstáit faisnéis mhargadh an tsaothair atá ábhartha maidir
 le soghluaisteacht lucht saothair laistigh den AE a chomhroinnt. Leis sin beidh
 na Ballstáit in ann na bearta laistigh de líonra EURES a nascadh leis an tuiscint
 níos leithne ar bheartais soghluaisteachta.
 Is é is aidhm d'Airteagal 27 na
 heagraíochtaí uile laistigh de líonra EURES, i.e. na hOifigí um Chomhordú, na SPFanna
 agus Comhpháirtithe EURES eile, a spreagadh le faisnéis atá ar fáil maidir leis
 an gcás sa Bhallstát aonair a d'fhéadfadh a bheith úsáideach d'oibrithe a
 bhfuil suim acu i soghluaisteacht lucht saothair laistigh den AE a chomhroinnt
 go hoscailte agus go honnghníomhach. Go dtí seo, ní bhailíonn ach na hOifigí um
 Chomhordú an fhaisnéis sin agus cuireann siad ar thairseach EURES ina dhiaidh
 sin í. Rachaidh cur chuige níos cuimsithí ón mbun aníos chun an cineál sin
 faisnéise a bhailiú chun leasa oibrithe. D'fhéadfaí an toradh a chomhdhlúthú i
 dteimpléid arna gcomhaontú (Airteagal 27(3)).
 In Airteagal 28 glactar an cur chuige maidir
 le cláreagrú ó Chinneadh 2012. Trí fhaisnéis a chomhroinnt maidir le
 gníomhaíochtaí atá beartaithe, acmhainní agus faireachán i measc Oifigí
 Náisiúnta um Chomhordú ba cheart go dtreiseofaí éifeachtacht líonra iomlán EURES.
 D'fhéadfadh sé go neartófaí sineirgí agus forbairt comhthionscadal sonrach
 earcaíochta.
 Gníomhaíochtaí a bhaineann le tuairisciú
 Le hAirteagal 29 bunaítear bealaí chun
 toradh líonra EURES a thomhas.
 Is é is aidhm d'Airteagal 30 leanúint
 leis an gcur chuige a bunaíodh in Airteagal 17 de Rialachán 492/2011
 tuairisc a thabhairt gach dhá bhliain i dtaca le cur chun feidhme
 Chaibidil II den Rialachán.
 5.6. Caibidil VI ‐
 Forálacha críochnaitheacha
 Déantar é a shoiléiriú in Airteagal 31
 nach mór gach beart dá bhforáiltear sa Rialachán seo a dhéanamh i gcomhréir le
 dlí an AE maidir le cosaint sonraí pearsanta agus na bearta náisiúnta cur chun
 feidhme comhfhreagracha. Ós rud é gurb é an Coimisiún, ina ról mar Oifig
 Eorpach um Chomhordú, ceann de na gníomhaithe, ní mór Rialachán 45/2001 a
 chomhlíonadh freisin.
 Déantar foráil in Airteagal 32 maidir le
 meastóireacht ex post ar thabhairt isteach an Rialacháin seo.
 Is forálacha caighdeánacha iad Airteagal 33
 agus Airteagal 34 i reachtaíocht thánaisteach an AE a bhaineann le cur i
 bhfeidhm Airteagal 290 agus Airteagal 291 den CFAE.
 Sainaithnítear in Airteagal 35 na
 forálacha atá le haisghairm.
 Leagtar béim in Airteagal 36 ar
 shocruithe idirthréimhseacha a bheith ann i gcomhréir le conarthaí aontachais.
 Tá an fhoráil sin infheidhme maidir leis an gCróit.
 2014/0002 (COD)
 Togra le haghaidh
 RIALACHÁIN Ó PHARLAIMINT NA hEORPA AGUS
 ÓN gCOMHAIRLE
 maidir le líonra Eorpach Seirbhísí
 Fostaíochta, rochtain oibrithe ar sheirbhísí soghluaisteachta agus comhtháthú
 breise ar mhargaí saothair
 (Téacs atá ábhartha maidir leis an LEE)
 TÁ PARLAIMINT NA hEORPA AGUS
 COMHAIRLE AN AONTAIS EORPAIGH,
 Ag féachaint don Chonradh ar Fheidhmiú an
 Aontais Eorpaigh, agus go háirithe Airteagal 46 de,
 Ag féachaint don togra ón gCoimisiún Eorpach,
 Tar éis dóibh an dréachtghníomh reachtach a
 chur chuig na Parlaimintí náisiúnta,
 Ag féachaint don tuairim ó Choiste Eacnamaíoch
 agus Sóisialach na hEorpa[17],
 Ag féachaint don tuairim ó Choiste na Réigiún[18],
 Tar éis dul i gcomhairle leis an Maoirseoir
 Eorpach ar Chosaint Sonraí,
 Ag gníomhú dóibh i gcomhréir leis
 an ngnáthnós imeachta reachtach,
 De bharr an méid seo a leanas:
 (1) Saoirse bhunúsach atá ag
 saoránaigh an Aontais agus crann taca don mhargadh inmheánach san Aontas í
 saorghluaiseacht lucht saothair atá cumhdaithe in Airteagal 45 den
 Chonradh ar Fheidhmiú an Aontais Eorpaigh ('an Conradh'). Cuirtear lena cur
 chun feidhme trí bhíthin dhlí an Aontais arb é is aidhm dó feidhmiú iomlán na
 gceart a thugtar do shaoránaigh an Aontais agus dá muintir a urramú.
 (2) Is gné lárnach í
 saorghluaiseacht lucht saothair i ndáil le margadh saothair an Aontais atá níos
 cuimsithí a fhorbairt ionas gur féidir le hoibrithe gluaiseacht ó cheantair ina
 bhfuil ráta ard dífhostaíochta go dtí ceantair ina bhfuil ganntanas lucht
 saothair. Bíonn sí ina cúnamh freisin chun na scileanna cearta a aimsiú
 d'fholúntais agus dul i ngleic le bacainní i margadh an tsaothair.
 (3) Le forálacha Rialachán (AE) Uimh. 492/2011
 ó Pharlaimint na hEorpa agus ón gComhairle an 5 Aibreán 2011 maidir
 le saoirse gluaiseachta d’oibrithe laistigh den Aontas (téacs códaithe)[19] bunaíodh sásraí le
 haghaidh imréitigh agus malartú faisnéise agus tá forálacha leagtha síos i gCinneadh
 Cur Chun Feidhme 2012/733/AE ón gCoimisiún an
 26 Samhain 2012 maidir le feidhmiú líonra dar teideal EURES
 (Seirbhísí Eorpacha Fostaíochta) i gcomhréir leis an Rialachán sin. Is gá
 athbhreithniú a dhéanamh ar an gcreat reachtach sin chun patrúin nua
 soghluaisteachta, ceanglais fheabhsaithe maidir le soghluaisteacht chothrom,
 athruithe ar an teicneolaíocht chun sonraí faoi fholúntais a chomhroinnt, úsáid
 bealaí éagsúla earcaíochta ag lucht cuardaigh fostaíochta agus ag fostóirí agus
 ról méadaitheach bróicéirí eile sa mhargadh saothair a léiriú le taobh na
 Seirbhísí Poiblí Fostaíochta ('SPFanna') i dtaca le seirbhísí earcaíochta a
 chur ar fáil.
 (4) D'fhonn cabhrú leis na
 hoibrithe a bhfuil an ceart chun saorghluaiseachta acu an ceart sin a fheidhmiú
 go héifeachtach, tá cúnamh i gcomhréir leis an Rialachán atá ann faoi láthair
 ar fáil d'aon náisiúnach de chuid an Aontais a bhfuil an ceart aige a bheith
 ina dhuine fostaithe agus dá mhuintir, i gcomhréir le hAirteagal 45 den
 Chonradh. Tabharfaidh na Ballstáit an rochtain chéanna d'aon náisiúnach de
 chuid tríú tír agus an chothromaíocht chéanna dó, de réir dhlí an Aontais nó an
 dlí náisiúnta, a thugtar dá náisiúnaigh féin sa réimse sin.
 (5) Mar gheall ar an
 idirspleáchas idir na margaí saothair atá ag dul i méid tá gá le comhar
 neartaithe idir sheirbhísí fostaíochta chun saoirse gluaiseachta a bhaint amach
 do gach oibrí trí shoghluaisteacht dheonach chothrom laistigh den Aontas i
 gcomhréir le hAirteagal 46(a) den Chonradh agus, dá bhrí sin, ba cheart
 creat comhchoiteann le haghaidh comhair a bhunú idir na Ballstáit agus an
 Coimisiún maidir le soghluaisteacht lucht saothair laistigh den Aontas. Faoin
 gcreat sin ba cheart folúntais ar fud an Aontais a thabhairt le chéile agus a
 bheith in ann cur isteach ar na folúntais sin ('imréiteach'), soláthar
 seirbhísí tacaíochta lena mbaineann d'oibrithe agus fostóirí a shainiú agus
 foráil a dhéanamh maidir le cur chuige comhchoiteann chun faisnéis is gá a
 chomhroinnt chun an comhar sin a éascú.
 (6) Sa ‘Chomhshocrú le haghaidh
 Fáis agus Post’, d'iarr an Chomhairle Eorpach go mbreathnófaí ar líonra EURES a
 fhairsingiú go dtí printíseachtaí agus tréimhsí oiliúna; is féidir
 printíseachtaí agus tréimhsí oiliúna a chumhdach faoin Rialachán seo, ar
 choinníoll go mbreathnaítear ar na daoine lena mbaineann mar oibrithe de réir
 na gceart a thugtar do shaoránaigh faoi Airteagal 45 den Chonradh. Is gá
 malartú oiriúnach i dtaca le faisnéis ghinearálta faoi shoghluaisteacht do
 phrintíseachtaí agus tréimhsí oiliúna laistigh den Aontas a thabhairt isteach
 agus ba cheart cúnamh leordhóthanach do na hiarrthóirí ar na folúntais sin a
 fhorbairt, bunaithe ar shásra le haghaidh imréitigh tairiscintí, a luaithe a
 mheastar imréiteach den chineál sin a bheith indéanta i gcomhréir leis na
 caighdeáin iomchuí agus aird chuí ar inniúlachtaí na mBallstát.
 (7) Tá gá le cur i bhfeidhm níos
 comhleanúnaí ar fud an Aontais i dtaca le himréiteach, seirbhísí tacaíochta
 agus malartú faisnéise faoi shoghluaisteacht lucht saothair laistigh den
 Aontas. Dá bhrí sin, ní mór líonra EURES a bhunú mar chuid lárnach den chreat
 comhchoiteann le haghaidh comhair idir na Ballstáit agus an Coimisiún. Ba
 cheart róil agus freagrachtaí na n‐eagraíochtaí éagsúla atá
 rannpháirteach sa líonra, amhail an Coimisiún Eorpach ('an Oifig Eorpach um
 Chomhordú'), na comhlachtaí arna n‐ainmniú ag na Ballstáit chun bearta a
 dhéanamh ar an leibhéal náisiúnta ('na hOifigí Náisiúnta um Chomhordú') agus na
 heagraíochtaí a chabhraíonn le cuardaitheoirí poist agus fostóirí
 ('Comhpháirtithe EURES'), a chinneadh.
 (8) Dhéanfaí an comhar
 trasnáisiúnta agus trasteorann agus an tacaíocht do gach eagraíocht atá ag
 oibriú d'EURES sna Ballstáit a éascú le struchtúr ar leibhéal an Aontais ('an
 Oifig Eorpach um Chomhordú') faoinar cheart faisnéis, gníomhaíochtaí oiliúna,
 uirlisí agus treoir atá coiteann a thabhairt. Ba cheart an struchtúr a bheith
 freagrach as an 'tairseach Eorpach um Shoghluaisteacht ó Phost go Chéile'
 (tairseach EURES), an t‐ardán coiteann TF, a fhorbairt. Chun an obair a
 threorú, ba cheart cláir oibre ilbhliantúla a fhorbairt i gcomhar leis na
 Ballstáit.
 (9) Ba cheart do na Ballstáit
 Oifigí um Chomhordú a bhunú ar an leibhéal náisiúnta chun tacaíocht ghinearálta
 agus cúnamh ginearálta a thabhairt do gach eagraíocht ina gcríoch atá ag oibriú
 d'EURES agus tacú leis an gcomhar lena gcontrapháirteanna sna Ballstáit eile
 agus leis an Oifig Eorpach um Chomhordú. Go háirithe, ba cheart an cúram a
 bheith ar na hOifigí um Chomhordú sin déileáil le gearáin agus fadhbanna maidir
 le folúntais, agus ba cheart dóibh ceisteanna faoi chomhlíonadh a fhíorú i
 dtaca le soghluaisteacht lucht saothair atá deonach agus cothrom laistigh den
 Aontas.
 (10) Cuireann rannpháirtíocht na
 gcomhpháirtithe sóisialta i líonra EURES go háirithe leis an anailís ar
 bhacainní ar an tsoghluaisteacht chomh maith le cur chun cinn soghluaisteachta
 lucht saothair atá deonach agus cothrom laistigh den Aontas, lena n‐áirítear
 i réigiúin trasteorann. Dá bhrí sin, ba cheart d’ionadaithe comhpháirtithe
 sóisialta ar leibhéal an Aontais a bheith rannpháirteach i struchtúr rialachais
 líonra EURES ar an iomlán, agus féadfaidh eagraíochtaí fostóirí agus
 ceardchumainn náisiúnta iarratas a dhéanamh a bheith ina gComhpháirtí de chuid
 EURES.
 (11) Ba cheart comhdhéanamh líonra
 EURES i dtaca le heagraíochtaí eile seachas na heagraíochtaí thuasluaite a
 bheith solúbtha chun oiriúnú d'fhorbairtí atá ag athrú ar an margadh do
 sheirbhísí earcaíochta. Tugann teacht chun cinn seirbhísí fostaíochta éagsúla i
 dteannta ról athmhúnlaithe na SPFanna a bhaineann le seirbhísí náisiúnta
 earcaíochta le fios gó bhfuil gá le hiarracht chomhbheartaithe ó na Ballstáit
 agus ón gCoimisiún Eorpach chun líonra EURES a fhairsingiú mar phríomhuirlis an
 Aontais a chuireann seirbhísí earcaíochta ar fáil laistigh den Aontas.
 (12) Tá sochair shóisialta,
 eacnamaíocha agus airgeadais ag baint le ballraíocht níos leithne líonra EURES.
 Cuirtear feabhas ar an éifeachtúlacht i soláthar seirbhísí trí
 chomhpháirtíochtaí a éascú, comhlántacht a fheabhsú agus feabhsuithe ar
 cháilíocht. Méadaítear scair an mhargaidh atá ag líonra EURES freisin sa chaoi
 go gcuireann baill nua folúntais, iarratais ar phost agus curriculum vitae ('CVanna')
 ar fáil. Le comhar trasnáisiúnta agus trasteorann, atá ina ghné lárnach
 d’oibriú líonra EURES, d’fhéadfaí foirmeacha nuálacha foghlama agus comhair
 idir sheirbhísí fostaíochta a ghiniúint, lena n‐áirítear i dtaca le
 caighdeáin cáilíochta d’fholúntais agus seirbhísí tacaíochta. Dá bhrí sin,
 chuirfí le hábharthacht líonra EURES mar cheann de phríomhuirlisí an Aontais
 atá ar fáil do na Ballstáit agus don Choimisiún Eorpach chun tacú le bearta
 nithiúla i dtreo ardleibhéil fostaíochta laistigh den Aontas.
 (13) I gcomhréir lena n‐inniúlachtaí
 maidir le heagrú na margaí saothair, ba cheart do na Ballstáit féin a bheith
 freagrach as rannpháirtíocht eagraíochtaí a údarú mar chomhpháirtithe EURES do
 líonra EURES, gach ceann acu freagrach as a gcríoch féin. Ba cheart na
 húdaruithe a bheith faoi réir íoschritéar comhchoiteann agus sraith teoranta
 rialacha bunúsacha maidir leis an bpróiseas údarúcháin, chun trédhearcacht agus
 comhdheiseanna nuair atáthar ag dul isteach i líonra EURES a áirithiú, gan
 dochar don tsolúbthacht is gá chun na samhlacha agus foirmeacha éagsúla
 náisiúnta comhair idir na seirbhísí poiblí fostaíochta agus gníomhaithe eile sa
 mhargadh saothair sna Ballstáit a chur san áireamh.
 (14) Ceann de chuspóirí líonra
 EURES tacú le soghluaisteacht lucht saothair chothrom laistigh den Aontas agus,
 dá bhrí sin, ba cheart go n‐áireofaí sna híoschritéir chomhchoiteanna le
 haghaidh eagraíochtaí a údarú dul isteach sa líonra an ceanglas go dtiomnaíonn
 na heagraíochtaí sin aird iomlán a thabhairt ar chaighdeáin saothair agus
 ceanglais dhlíthiúla is infheidhme.
 (15) Chun cothromaíocht cheart idir
 feidhmiú reatha líonra EURES, atá bunaithe ar chomhar fadtéarmach i measc
 SPFanna, agus an cuspóir a bhaineann le líonra EURES a fhairsingiú go dtí
 eagraíochtaí nua, ba cheart forálacha a dhéanamh chun suíomh sonrach na SPFanna
 i líonra EURES a shainaithint. Ba cheart idirthréimhse a thabhairt isteach agus
 ina diaidh bheadh rannpháirtíocht na SPFanna faoi réir chur i bhfeidhm iomlán
 na n‐íoschritéar comhchoiteann freisin. Ba cheart do na Ballstáit a
 áirithiú go gcomhlíonann na SPFanna na híoschritéir chomhchoiteanna agus na
 hoibleagáidí faoin Rialachán.
 (16) Chun faisnéis iontaofa,
 cothrom le dáta a thabhairt d’oibrithe agus fostóirí faoi na gnéithe éagsúla de
 shoghluaisteacht lucht saothair laistigh den Aontas, ba cheart líonra EURES
 oibriú i gcomhar le comhlachtaí, seirbhísí agus líonraí de chuid an Aontais a
 éascaíonn soghluaisteacht agus a chuireann saoránaigh ar an eolas faoina
 gcearta faoi dhlí an Aontais, amhail an tairseach phost, Tairseach Eorpach na
 hÓige agus SOLVIT, na heagraíochtaí atá freagrach as cáilíochtaí gairmiúla a
 aithint agus na comhlachtaí atá freagrach as cothromaíocht d’oibrithe a chur
 chun cinn, anailís agus faireachán a dhéanamh uirthi agus tacú léi, arna n‐ainmniú
 i gcomhréir le Treoir ../2013 (AE) ó [Pharlaimint na hEorpa agus ón gComhairle
 maidir le bearta lena n‐éascaítear na cearta arna dtabhairt d’oibrithe a
 fheidhmiú i gcomhthéacs saoirse gluaiseachta d'oibrithe].
 (17) I dtaca leis an gceart chun
 saoirse gluaiseachta is gá na modhanna a bhunú chun tacú le himréiteach, is é
 sin le rá, folúntais, iarratais ar phost agus CVanna a mhalartú, ionas go
 mbeidh rochtain iomlán ag idir oibrithe agus fhostóirí ar an margadh saothair i
 gcomhréir le hAirteagal 46(d) den Chonradh agus, dá bhrí sin, ba cheart
 ardán coiteann TF a bhunú ar leibhéal an Aontais agus ba cheart don Choimisiún
 a bheith ina bhun. Má urramaítear an ceart sin tabharfar de chumhacht
 d’oibrithe rochtain a fháil ar na deiseanna fostaíochta uile ar fud an Aontais.
 (18) Maidir leis an ardán coiteann
 TF, lena dtugtar folúntais le chéile agus an deis chun cur isteach ar na
 folúntais sin, trína féidir le cuardaitheoirí poist agus fostóirí sonraí a
 mheaitseáil go huathoibríoch de réir critéar agus leibhéal éagsúil, ba cheart
 go ndéanfaí éascaíocht leis ar chothromaíocht a bhaint amach ar mhargaí
 saothair an Aontais rud a chruthódh leibhéal ard fostaíochta agus a bheadh ina
 chúnamh chun bagairtí tromchúiseacha ar an gcaighdeán maireachtála agus na
 leibhéil fostaíochta sna réigiúin agus tionscail éagsúla a sheachaint.
 (19) Tá an fhreagracht dhlíthiúil
 maidir le cáilíocht intreach agus theicniúil na faisnéise arna cur ar fáil don
 ardán coiteann TF, go háirithe i dtaca le sonraí folúntas, ar na heagraíochtaí
 a chuireann an fhaisnéis ar fáil i gcomhréir le dlí na mBallstát agus/nó
 laistigh de na caighdeáin arna leagan síos ag na Ballstáit. Ba cheart don
 Choimisiún comhar a éascú ionas gur féidir aon chalaois nó mí‐úsáid a
 bhaineann le malartú faisnéise ar an leibhéal Eorpach a bhrath go luath.
 (20) Tá córas coiteann aicmithe i
 dtaca le scileanna, inniúlachtaí, cáilíochtaí agus gairmeacha beatha ar cheann
 de na huirlisí is tábhachtaí lenar féidir iarratais ar phost a dhéanamh ar líne
 san Aontas agus, dá bhrí sin, is gá comhar a fhorbairt idir na Ballstáit agus
 an Coimisiún Eorpach chun idir‐inoibritheacht agus meaitseáil
 uathoibrithe fhóinteach thar theorainneacha a bhaint amach, lena n‐áirítear
 na córais choiteanna aicmithe a chur i gcomparáid leis na córais náisiúnta
 aicmithe. Ba cheart formáidí agus uirlisí Eorpacha bunaithe eile le haghaidh
 inchomparáideacht agus trédhearcacht scileanna agus cáilíochtaí, amhail an
 Creat Eorpach um Cháilíochtaí agus an creat aonair le haghaidh trédhearcacht
 cáilíochtaí agus inniúlachtaí (Europass) a úsáid sa chomhthéacs sin.
 (21) Ba cheart cur chuige
 comhchoiteann i leith na seirbhísí a chuireann na heagraíochtaí atá
 rannpháirteach i líonra EURES ar fáil (‘seirbhísí tacaíochta’) a bhunú agus ba
 cheart prionsabal na cothromaíochta d’oibrithe agus fostóirí a lorgaíonn cúnamh
 maidir le soghluaisteacht lucht saothair laistigh den Aontas, is cuma cén áit a
 bhfuil siad san Aontas, a urramú a mhéad is féidir agus, dá bhrí sin, ba cheart
 prionsabail agus rialacha a bhunú maidir le seirbhísí tacaíochta a bheith ar
 fáil i gcríoch na mBallstát aonair. Cumhdaítear sa chur chuige comhchoiteann
 sin freisin printíseachtaí agus tréimhsí oiliúna a mbreathnaítear orthu mar
 obair.
 (22) Téann rogha níos leithne agus
 níos cuimsithí de chúnamh maidir le deiseanna gluaisteachta lucht saothair
 laistigh den Aontas chun leasa oibrithe, agus tá sí riachtanach chun
 acmhainneacht líonra EURES a fheabhsú chun tacaíocht a thabhairt d’oibrithe trína
 saol oibre uile, lena n‐urramaítear a n‐aistrithe agus a
 ngairmeacha beatha.
 (23) Beidh na seirbhísí tacaíochta
 ina gcúnamh chun na bacainní a bhíonn ar chuardaitheoirí poist agus a gcearta
 oibrithe faoi dhlí an Aontais á bhfeidhmiú acu a laghdú agus chomh maith leis
 chun na deiseanna fostaíochta a thapú ar bhealach níos éifeachtúla ionas gur
 féidir leo cur lena n‐ionchais fostaíochta.
 (24) Rachadh tuiscint dhomhain ar
 an éileamh ar shaothar i dtaobh gairmeacha beatha, earnálacha agus riachtanas
 fostóirí chun leas an chirt chun saorghluaiseachta oibrithe laistigh den Aontas
 agus, dá bhrí sin, ba cheart cúnamh ar cháilíocht mhaith d'fhostóirí, go
 háirithe fiontair bheaga agus mheánmhéide, a chur san áireamh sna seirbhísí tacaíochta.
 Má bhíonn dlúthchaidreamh oibre idir seirbhísí fostaíochta agus fostóirí beidh
 méadú ar líon na bhfolúntas a thagann chun cinn agus ar mheaitseáil iarrthóirí
 oiriúnacha le post, urramófar bealaí do chuardaitheoirí poist, go háirithe iad
 siúd i ngrúpaí leochaileacha, agus beidh feabhas ar fhaisnéis mhargadh an
 tsaothair.
 (25) Ba cheart na seirbhísí
 tacaíochta atá le fáil i ngach Ballstát a shainiú ar bhonn an chomhdhearcaidh
 atá ag teacht chun cinn i leith dhea‐chleachtais na mBallstát le haghaidh
 faisnéise, comhairleoireachta agus comhairle do chuardaitheoirí poist agus
 fostóirí.
 (26) Tá seirbhísí tacaíochta
 d'oibrithe ceangailte le feidhmiú a saoirse gluaiseachta bunúsaí mar oibrithe
 faoi dhlí an Aontais agus ba cheart iad a bheith saor in aisce. Mar sin féin,
 d'fhéadfadh seirbhísí tacaíochta d'fhostóirí a bheith faoi réir táille, i
 gcomhréir leis na cleachtais náisiúnta.
 (27) Ba cheart aird ar leith a
 thabhairt ar thacú le soghluaisteacht sna réigiúin trasteorann agus seirbhísí a
 chur ar fáil d'oibrithe teorann a bhfuil cónaí orthu i mBallstát amháin agus
 atá ag obair i mBallstát eile agus a mbíonn orthu dul i ngleic le cleachtais
 náisiúnta agus córais dlí éagsúla agus a thagann ar bhacainní sonracha
 riaracháin, dlíthiúla nó cánach ar shoghluaisteacht. Féadfaidh na Ballstáit an
 cinneadh a dhéanamh struchtúir shonracha tacaíochta a bhunú chun an cineál soghluaisteachta
 sin a éascú; ba cheart aghaidh a thabhairt leis na struchtúir sin ar na
 riachtanais shonracha i ndáil le faisnéis, treoir, meaitseáil trasteorann idir
 an t‐éileamh ar shaothar agus an soláthar saothair agus na socrúcháin dá
 bharr.
 (28) Is réamhchoinníollacha le
 haghaidh soghluaisteachta lucht saothair laistigh den Aontas trédhearcacht
 margaí saothair agus acmhainní leordhóthanacha meaitseála. Is féidir cothromaíocht
 níos fearr idir soláthar saothair agus éileamh ar shaothar a bhaint amach trí
 chóras éifeachtúil ar leibhéal an Aontais le haghaidh malartú faisnéise maidir
 le ganntanas agus barrachas lucht saothair náisiúnta agus earnála; ba cheart
 córas mar sin a bhunú idir na Ballstáit agus an Coimisiún Eorpach agus é a
 úsáid mar bhonn do na Ballstáit chun a mbeartais soghluaisteachta a fhorbairt
 agus taca a chur faoin gcomhar praiticiúil laistigh de líonra EURES.
 (29) Tá dlúthbhaint idir saoirse
 gluaiseachta d’oibrithe agus leibhéil arda fostaíochta agus, dá bhrí sin, ní
 mór do na Ballstáit beartais soghluaisteachta a fhorbairt chun tacú le feidhmiú
 níos fearr na margaí saothair san Aontas. Ba cheart breathnú ar bheartais soghluaisteachta
 na mBallstát mar chuid lárnach dá mbeartais shóisialta agus fostaíochta.
 (30) Ba cheart timthriall
 cláreagraithe a bhunú chun tacú le comhordú na mbeart i dtaca le soghluaisteacht
 laistigh den Aontas. Chun críche éifeachtachta, ba cheart aird a thabhairt i
 gcláreagrú phleananna gníomhaíochta na mBallstát ar shonraí faoi shreabhadh
 agus patrúin soghluaisteachta, anailísiú sonraí ar ghanntanas agus barrachas
 saothair atá ann cheana agus atá tuartha, agus taithí agus cleachtais
 earcaíochta faoi líonra EURES; ba cheart a chuimsiú ann athbhreithniú ar na
 hacmhainní agus na huirlisí atá ann cheana atá le fáil ag eagraíochtaí sa
 Bhallstát chun soghluaisteacht lucht saothair laistigh den AE a éascú.
 (31) Trí dhréachtphleananna
 gníomhaíochta faoin timthriall cláreagraithe a chomhroinnt i measc na mBallstát
 ba cheart na hOifigí Náisiúnta um Chomhordú, agus iad ag gníomhú thar ceann na
 mBallstát, i dteannta na hOifige Eorpaí um Chomhordú, a bheith in ann acmhainní
 líonra EURES a dhíriú ar bhearta agus tionscadail iomchuí, agus, dá bhrí sin, forbairt
 líonra EURES a stiúradh mar uirlis atá dírithe níos mó ar thoradh a bhaint
 amach agus a thugann aird ar riachtanais oibrithe de réir dhinimicí na margaí
 saothair.
 (32) D'fhonn faisnéis
 leordhóthanach a fháil chun torthaí líonra EURES a thomhas, ba cheart táscairí
 coiteanna a bhunú. Ba cheart na táscairí sin a bheith ina gcúnamh ag
 eagraíochtaí atá rannpháirteach i líonra EURES chun a dtorthaí a shainaithint
 agus measúnú a dhéanamh ar an dul chun cinn atá déanta i ndáil leis na cuspóirí
 atá leagtha síos do líonra EURES ina iomláine, lena n‐áirítear a bhfuil
 déanta aige le haghaidh cur chun feidhme straitéise comhordaithe don
 fhostaíocht i gcomhréir le hAirteagal 145 den Chonradh.
 (33) I gcás ina mbíonn próiseáil
 sonraí pearsanta i gceist leis na bearta dá bhforáiltear sa Rialachán seo, ní
 mór iad a dhéanamh i gcomhréir le dlí an AE maidir le cosaint sonraí pearsanta[20] chomh maith leis na
 bearta náisiúnta cur chun feidhme.
 (34) Leis an Rialachán seo,
 urramaítear na cearta bunúsacha agus na prionsabail a dtugtar aitheantas dóibh
 go háirithe i gCairt um Chearta Bunúsacha an Aontais Eorpaigh, dá dtagraítear
 in Airteagal 6 den Chonradh ar an Aontas Eorpach.
 (35) Ós rud nach féidir leis na
 Ballstáit cuspóir an Rialacháin seo – eadhon creat comhchoiteann le haghaidh
 comhair idir na Ballstáit a bhunú chun folúntais a thabhairt le chéile agus a
 bheith in ann cur isteach ar na folúntais sin agus chun éascaíocht a dhéanamh
 ar chothromaíocht a bhaint amach idir soláthar agus éileamh sa mhargadh
 fostaíochta – a bhaint amach go leordhóthanach, agus, dá bhrí sin, de bharr
 scála agus éifeacht an bhirt, gur féidir é a bhaint amach níos fearr ar
 leibhéal an Aontais, féadfaidh an tAontas bearta a ghlacadh i gcomhréir le
 prionsabal na coimhdeachta mar atá leagtha amach in Airteagal 5 den
 Chonradh ar an Aontas Eorpach. I gcomhréir le prionsabal na comhréireachta, mar
 atá leagtha amach in Airteagal 5 sin, ní théann an Rialachán seo thar a
 bhfuil riachtanach chun an cuspóir sin a bhaint amach.
 (36) Ba cheart an chumhacht chun
 gníomhartha tarmligthe a ghlacadh i gcomhréir le hAirteagal 290 den
 Chonradh ar Fheidhmiú an Aontais Eorpaigh a tharmligean chuig an gCoimisiún
 chun a áirithiú gur féidir na hoibleagáidí arna bhforchur ar na Ballstáit
 maidir le húdarú eagraíochtaí chun dul isteach i líonra EURES mar
 Chomhpháirtithe EURES agus maidir le soláthar táscairí coiteanna i dtaca le
 feidhmiú na n‐eagraíochtaí sin a leasú i bhfianaise na taithí a fuarthas
 lena gcur i bhfeidhm nó chun riachtanais atá ag teacht chun cinn ar an margadh
 saothair a chur san áireamh. Tá sé tábhachtach, go háirithe, go ndéanfaidh an
 Coimisiún comhairliúcháin iomchuí le linn a chuid oibre ullmhúcháin, lena n‐áirítear
 ar leibhéal na saineolaithe. Ba cheart don Choimisiún a áirithiú, agus
 gníomhartha tarmligthe á n‐ullmhú agus á dtarraingt suas aige, go
 ndéanfar na doiciméid ábhartha a tharchur go comhuaineach, go tráthúil agus go
 hiomchuí chuig Parlaimint na hEorpa agus chuig an gComhairle.
 (37) Chun coinníollacha
 aonfhoirmeacha le haghaidh chur chun feidhme na gcaighdeán teicniúil agus na
 bhformáidí is infheidhme maidir le himréiteach agus meaitseáil uathoibrithe a
 áirithiú chomh maith leis na samhlacha agus nósanna imeachta chun faisnéis a
 chomhroinnt idir na Ballstáit, ba cheart cumhachtaí cur chun feidhme a
 thabhairt don Choimisiún. Ba cheart na cumhachtaí sin a fheidhmiú i gcomhréir
 le Rialachán (AE) Uimh. 182/2011 ó Pharlaimint na hEorpa agus
 ón gComhairle an 16 Feabhra 2011 lena leagtar síos na rialacha
 agus na prionsabail ghinearálta a bhaineann leis na sásraí maidir le rialú ag
 na Ballstáit ar fheidhmiú cumhachtaí cur chun feidhme ag an gCoimisiún.
 TAR ÉIS AN RIALACHÁN SEO A GHLACADH:
 CAIBIDIL I
 FORÁLACHA GINEARÁLTA
 Airteagal 1
 Ábhar
 1. Is é is aidhm don Rialachán
 seo éascaíocht a dhéanamh ar fheidhmiú na saoirse gluaiseachta d’oibrithe
 laistigh den Aontas i gcomhréir le hAirteagal 45 den CFAE, trí chreat
 comhchoiteann le aghaidh comhair idir na Ballstáit agus an Coimisiún a bhunú.
 2. Chun críche na chéad mhíre,
 déantar foráil sa Rialachán seo maidir le cuspóirí, prionsabail agus rialacha i
 ndáil le
 (a)
 comhar idir na Ballstáit agus an Coimisiún i dtaca
 le sonraí a chomhroinnt maidir le folúntais, iarratais ar phost agus CVanna
 agus i dtaca le socrúcháin oibrithe i bpoist a bhíonn mar thoradh orthu;
 (b)
 bearta ó na Ballstáit agus bearta a dhéantar
 eatarthu chun éascaíocht a dhéanamh ar chothromaíocht a bhaint amach idir
 soláthar agus éileamh i margadh saothair an Aontais, d’fhonn leibhéal ard
 fostaíochta a chur chun cinn;
 (c)
 feidhmiú líonra Eorpaigh seirbhísí fostaíochta idir
 na Ballstáit agus an Coimisiún;
 (d)
 seirbhísí tacaíochta soghluaisteachta lena
 mbaineann atá le cur ar fáil d’oibrithe agus fostóirí.
 Airteagal 2
 Sainmhínithe
 Chun críche an Rialacháin seo, beidh feidhm ag
 na sainmhínithe seo a leanas:
 (a)
 is iad na “seirbhísí poiblí fostaíochta”
 eagraíochtaí na mBallstát, mar chuid d’aireachtaí ábhartha, comhlachtaí poiblí
 nó corparáidí a thagann faoin dlí poiblí, atá freagrach as beartais ghníomhacha
 mhargadh an tsaothair a chur chun feidhme agus seirbhísí fostaíochta chun leas
 an phobail a chur ar fáil;
 (b)
 ciallaíonn “seirbhísí fostaíochta” aon duine
 dlítheanach nó nádúrtha, atá ag oibriú go dleathach i mBallstát, a chuireann
 seirbhísí ar fáil do chuardaitheoirí poist chun fostaíocht a fháil agus d’fhostóirí
 chun oibrithe a earcú;
 (c)
 ciallaíonn “folúntas” aon tairiscint fostaíochta,
 lena n‐áirítear printíseachtaí agus tréimhsí oiliúna a mbreathnaítear
 orthu mar obair;
 (d)
 ciallaíonn “imréiteach” an malartú faisnéise agus
 an phróiseáil ar fholúntais, iarratais ar phost agus CVanna;
 (e)
 ciallaíonn “ardán coiteann TF” an bonneagar TF agus
 ardáin lena mbaineann arna mbunú ar an leibhéal Eorpach chun críche imréitigh;
 (f)
 ciallaíonn “socrúchán” a dhéanann seirbhísí
 fostaíochta oibrí le fostóir nó “earcú” oibrí d’fhostóir an soláthar seirbhísí
 chun idirghabháil a dhéanamh idir soláthar agus éileamh d’fhonn folúntas a
 líonadh;
 (g)
 ciallaíonn “oibrí teorann” aon oibrí a bhíonn ag
 gabháil do ghníomhaíocht mar dhuine fostaithe i mBallstát agus atá ag cur faoi
 i mBallstát eile a bhfilleann sé air gach lá nó uair sa tseachtain ar a laghad
 de ghnáth.
 CAIBIDIL II
 LÍONRA EURES A BHUNÚ
 Airteagal 3
 Bunú
 Bunaítear líonra Eorpach Seirbhísí Fostaíochta
 ('líonra EURES') leis an Rialachán seo.
 Airteagal 4
 Comhdhéanamh, róil agus comhfhreagrachtaí
 1. Tá líonra EURES comhdhéanta
 de na catagóirí eagraíochtaí seo a leanas:
 (a)
 An Coimisiún Eorpach, atá freagrach as cabhair a
 thabhairt do líonra EURES a chuid gníomhaíochtaí a dhéanamh, tríd an 'Oifig
 Eorpach um Chomhordú';
 (b)
 Baill EURES, na comhlachtaí arna gceapadh ag an
 mBallstát atá freagrach as an Rialachán seo a chur i bhfeidhm sa Bhallstát sin,
 i.e. na 'hOifigí Náisiúnta um Chomhordú';
 (c)
 Comhpháirtithe EURES, na heagraíochtaí atá
 údaraithe ag na Ballstáit chun tacaíocht le himréiteach a sholáthar ar an leibhéal
 náisiúnta, réigiúnach agus/nó áitiúil agus/nó seirbhísí tacaíochta a sholáthar
 d'oibrithe agus d'fhostóirí.
 2. I gcomhréir lena róil agus
 freagrachtaí faoi seach, déanann gach eagraíocht atá rannpháirteach i líonra
 EURES na deiseanna a chuireann soghluaisteacht lucht saothair san Aontas ar
 fáil a chur chun cinn go gníomhach agus i ndlúthchomhar lena chéile, agus tá sé
 mar aidhm acu bealaí agus modhanna lena mbainfidh oibrithe agus fostóirí
 tairbhe as na deiseanna sin a fheabhsú ar an leibhéal áitiúil, réigiúnach,
 náisiúnta agus Eorpach.
 Airteagal 5
 Cuspóirí
 Rannchuidíonn líonra EURES leis na cuspóirí seo a leanas:
 (a)
 feidhmiú na gceart arna mbronnadh faoi Airteagal 45
 den CFAE agus faoi fhorálacha Rialachán (AE) Uimh. 492/2011 ó Pharlaimint
 na hEorpa agus ón gComhairle an 5 Aibreán 2011 maidir le saoirse gluaiseachta
 d’oibrithe laistigh den Aontas[21]
 a éascú;
 (b)
 cur chun feidhme na straitéise
 comhordaithe fostaíochta i gcomhréir le hAirteagal 145 den CFAE;
 (c)
 feidhmiú agus comhtháthú níos fearr ar na margaí saothair
 san Aontas;
 (d)
 méadú ar shoghluaisteacht gheografach agus
 ghairmiúil ar bhonn deonach cothrom san Aontas;
 (e)
 cuimsiú sóisialta agus comhtháthú na ndaoine atá
 eisiata ón margadh saothair.
 Airteagal 6
 Freagrachtaí na hOifige Eorpaí um Chomhordú
 1. Glacann an Oifig Eorpach um
 Chomhordú chuici féin na nithe seo a leanas, go háirithe, a sholáthar:
 (a)
 creat comhleanúnach a cheapadh agus tacaíocht
 chothrománach a sholáthar chun leasa líonra EURES, lena n‐áirítear:
 (i) tairseach Eorpach um shoghluaisteacht ó phost
 go chéile, 'tairseach EURES', agus seirbhísí TF gaolmhara, a oibriú agus a
 fhorbairt, lena n‐áirítear córais agus nósanna imeachta chun malartú a
 dhéanamh ar fholúntais, iarratais ar phost, CVanna agus doiciméid tacaíochta
 amhail pasanna scileanna agus a leithéidí, agus faisnéis eile, i gcomhar le seirbhísí
 nó líonraí faisnéise nó comhairleacha, agus tionscnaimh ábhartha eile, an
 Aontais;
 (ii) gníomhaíochtaí faisnéise agus cumarsáide;
 (iii) clár oiliúna coiteann d'fhoireann EURES;
 (iv) líonrú, malartú dea‐chleachtais agus
 foghlaim fhrithpháirteach a éascú laistigh de líonra EURES;
 (b)
 anailís ar shoghluaisteacht gheografach agus
 ghairmiúil;
 (c)
 creat oiriúnach um chomhar agus imréiteach a
 fhorbairt laistigh den Aontas maidir le printíseachtaí agus tréimhsí oiliúna, i
 gcomhréir leis an Rialachán seo;
 (d)
 faireachán agus meastóireacht ar ghníomhaíochtaí
 EURES agus ar a fheidhmíocht fostaíochta, i gcomhar le Baill EURES.
 2. Déantar a chláir oibre
 ilbhliantúla a tharraingt suas i gcomhairliúchán le Grúpa um Chomhordú EURES dá
 dtagraítear in Airteagal 11.
 Airteagal 7
 Freagrachtaí na nOifigí Náisiúnta um Chomhordú
 1. Beidh gach Oifig Náisiúnta um
 Chomhordú freagrach as:
 (a)
 comhar leis an gCoimisiún agus leis na Ballstáit
 eile maidir leis an imréiteach laistigh den chreat atá leagtha amach i
 gCaibidil III;
 (b)
 obair a eagrú do EURES sa Bhallstát, lena n‐áirítear
 seirbhísí tacaíochta a sholáthar i gcomhréir le Caibidil IV;
 (c)
 comhordú bhearta an Bhallstáit lena mbaineann agus
 le Ballstáit eile i gcomhréir le Caibidil V.
 2. Is é an Oifig Náisiúnta um
 Chomhordú freisin a eagraíonn cur chun feidhme na ngníomhaíochtaí tacaíochta
 cothrománacha arna soláthar ag an Oifig Eorpach um Chomhordú ar an leibhéal
 náisiúnta, dá dtagraítear in Airteagal 6, i ndlúthchomhar leis an Oifig
 Eorpach um Chomhordú agus le hOifigí Náisiúnta um Chomhordú eile nuair is
 iomchuí. Is iad seo a leanas na gníomhaíochtaí tacaíochta cothrománacha, go
 háirithe:
 (a)
 chun críche foilsithe, lena n‐áirítear ar
 thairseach EURES, bailiú agus fíorú na faisnéise maidir le Comhpháirtithe EURES
 atá ag oibriú óna chríoch náisiúnta, a gcuid gníomhaíochtaí agus raon feidhme
 na seirbhísí tacaíochta arna soláthar acu d'oibrithe agus d'fhostóirí;
 (b)
 soláthar na ngníomhaíochtaí réamhoiliúna a
 bhaineann le gníomhaíochtaí EURES, roghnú na foirne a bheidh rannpháirteach sa
 chlár oiliúna coiteann agus i ngníomhaíochtaí foghlama frithpháirteacha;
 (c)
 bailiú agus anailísiú ar na sonraí a bhaineann le hAirteagal 28
 agus le hAirteagal 29.
 3. Chun críche foilsithe, lena n‐áirítear
 ar thairseach EURES, déanann an Oifig Náisiúnta um Chomhordú, chun tairbhe
 oibrithe agus fostóirí, an fhaisnéis agus an treoir atá ar fáil ar an leibhéal
 náisiúnta maidir leis na nithe seo a leanas a fhíorú, a thabhairt cothrom le
 dáta go rialta agus a scaipeadh go tráthúil:
 (a)
 dálaí maireachtála agus oibre;
 (b)
 nósanna imeachta riaracháin i ndáil le fostaíocht;
 (c)
 na rialacha is infheidhme maidir le hoibrithe;
 (d)
 printíseachtaí agus tréimhsí oiliúna;
 (e)
 más infheidhme, cás na n‐oibrithe teorann, go
 háirithe i réigiúin thrasteorann.
 Más iomchuí, féadfaidh an Oifig Náisiúnta um
 Chomhordú an fhaisnéis a fhíorú agus a scaipeadh i gcomhar le seirbhísí agus
 líonraí faisnéise agus comhairleacha eile agus le comhlachtaí náisiúnta ar an
 leibhéal náisiúnta, lena n‐áirítear iad siúd dá dtagraítear in Airteagal 5
 de Threoir 2013/.../AE ó Pharlaimint na hEorpa agus ón gComhairle maidir
 le bearta lena n‐éascaítear feidhmiú na gceart arna mbronnadh ar oibrithe
 i gcomhthéacs shaoirse gluaiseachta d'oibrithe.[22]
 4. Cuireann an Oifig Náisiúnta
 um Chomhordú tacaíocht ghinearálta ar fáil do na heagraíochtaí atá
 rannpháirteach i líonra EURES laistigh dá críoch féin i dtaca le comhoibriú
 lena gcontrapháirtithe EURES i mBallstáit eile. Cuimsíonn sé sin tacaíocht má
 dhéantar gearán a bhaineann le folúntais agus earcaíocht EURES, chomh maith le
 comhar leis na húdaráis phoiblí amhail cigireachtaí saothair.
 5. Cuireann an Oifig Náisiúnta
 um Chomhordú comhoibriú le geallsealbhóirí chun cinn, geallsealbhóirí amhail
 seirbhísí gairmthreorach, ollscoileanna, ionaid tráchtála agus eagraíochtaí atá
 rannpháirteach i scéimeanna printíseachtaí agus i dtréimhsí oiliúna.
 6. Áirithíonn gach Ballstát go
 bhfaighidh a Oifig Náisiúnta um Chomhordú féin an fhoireann agus na hacmhainní
 eile atá riachtanach chun a cúraimí mar a shainítear iad faoin Rialachán seo a
 dhéanamh.
 7. Beidh comhordaitheoir
 náisiúnta, a bheidh ina bhall den ghrúpa um Chomhordú dá dtagraítear in Airteagal 11,
 i gceannas ar an Oifig Náisiúnta um Chomhordú.
 Airteagal 8
 Údarú Chomhpháirtithe EURES
 1. Bunóidh gach Ballstát córas
 chun Comhpháirtithe EURES a údarú le bheith rannpháirteach i líonra EURES agus
 chun faireachán a dhéanamh ar a gcuid gníomhaíochtaí agus go gcomhlíonann siad
 dlíthe náisiúnta agus dlíthe an Aontais agus an Rialachán seo á chur i bhfeidhm
 acu. Beidh an córas seo trédhearcach, comhréireach agus déanfaidh sé
 prionsabail na córa comhionainne, chomh maith le próiseas cuí dlí, a urramú
 d'eagraíochtaí is iarratasóirí.
 2. Cuirfidh na Ballstáit an
 Oifig Eorpach um Chomhordú ar an eolas maidir leis na córais náisiúnta atá
 curtha ar bun acu agus maidir le Comhpháirtithe EURES ar thug siad údarú dóibh
 a bheith rannpháirteach i líonra EURES.
 3. Féadfaidh aon sheirbhís
 fostaíochta atá ag oibriú go dleathach i mBallstát iarraidh a bheith
 rannpháirteach i líonra EURES sa Bhallstát sin mar Chomhpháirtí EURES, faoi
 réir na gcoinníollacha atá leagtha síos sa Rialachán seo agus faoi réir an
 chórais arna bhunú ag an mBallstát sin.
 4. Déantar Comhpháirtithe EURES
 a údarú le bheith rannpháirteach i líonra EURES i gcomhréir leis na
 híoschritéir chomhchoiteanna atá leagtha síos san Iarscríbhinn.
 5. Tá na híoschritéir chomhchoiteanna
 gan dochar do chritéir nó ceanglais bhreise a chuirfidh an Ballstát i bhfeidhm
 a mheasann an Ballstát a bheith riachtanach ar mhaithe leis na rialacha is
 infheidhme maidir le gníomhaíochtaí na seirbhísí fostaíochta a chur i bhfeidhm
 i gceart agus ar mhaithe le bainistíocht éifeachtach a dhéanamh ar bheartais an
 mhargaidh saothair ar a chríoch náisiúnta. D'fhonn trédhearcacht a áirithiú, tá
 critéir agus ceanglais den sórt sin ina chuid lárnach den chóras dá dtagraítear
 i mír 1.
 6. Féadfaidh Comhpháirtithe
 EURES dul i mbun rannpháirtíochta le Comhpháirtithe EURES eile nó le
 heagraíochtaí eile le go gcomhlíonfaidh siad na critéir atá san Iarscríbhinn le
 chéile. I gcásanna den sórt sin, is coinníoll bhreise den rannpháirtíocht i
 líonra EURES í go leanfaidh comhpháirtíocht oiriúnach ar aghaidh.
 7. D'fhonn an Iarscríbhinn a
 leasú, cumhachtófar don Choimisiún gníomhartha tarmligthe a ghlacadh i
 gcomhréir leis an nós imeachta dá dtagraítear in Airteagal 33.
 8. Féadfaidh an Coimisiún, trí
 bhíthin gníomhartha cur chun feidhme, teimpléad a ghlacadh don tuairisc ar an
 gcóras náisiúnta agus do na nósanna imeachta maidir le faisnéis faoi na córais
 náisiúnta a chomhroinnt idir na Ballstáit. Déanfar na gníomhartha cur chun
 feidhme sin a ghlacadh i gcomhréir leis an nós imeachta comhairleach dá
 dtagraítear in Airteagal 34(2).
 Airteagal 9
 Freagrachtaí Chomhpháirtithe EURES
 1. Féadfaidh eagraíochtaí is
 iarratasóirí roghnú a bheith rannpháirteach i líonra EURES i gcomhréir leis na
 roghanna seo a leanas:
 (a)
 le rannchuidiú le líon na bhfolúntas i gcomhréir le
 hAirteagal 14(1), mír (a);
 (b)
 le rannchuidiú le líon na n‐iarratas ar phost
 agus na CVanna i gcomhréir le hAirteagal 14(1), mír (b);
 (c)
 le seirbhísí tacaíochta a sholáthar d'oibrithe agus
 d'fhostóirí i gcomhréir le Caibidil IV nó
 (d)
 meascán de phointí (a) go (c).
 2. Ainmneoidh Comhpháirtithe
 EURES pointe teagmhála amháin nó níos mó, amhail oifigí socrúcháin agus
 earcaíochta, ionaid ghlaonna, uirlisí féinfhreastail agus a leithéidí, áit is
 féidir le hoibrithe agus fostóirí tacaíocht a fháil le himréiteach agus/nó
 rochtain a fháil ar sheirbhísí tacaíochta i gcomhréir leis an Rialachán seo.
 Féadfaidh na pointí teagmhála a bheith bunaithe freisin ar chláir um malartú
 foirne nó ar oifigigh idirchaidrimh a chur ar iasacht, nó féadfaidh
 gníomhaireachtaí coiteanna socrúcháin a bheith rannpháirteach iontu.
 3. Cuirfidh na pointí teagmhála
 raon feidhme na seirbhísí tacaíochta arna soláthar d'oibrithe agus d'fhostóirí
 in iúl go soiléir.
 4. Féadfaidh na Ballstáit a chur
 de cheangal ar Chomhpháirtithe EURES rannchuidiú leis na nithe seo a leanas:
 (a)
 feidhmiú an mhoil náisiúnta dá dtagraítear in Airteagal 15(5)
 trí tháille a ghearradh nó i bhfoirm eile;
 (b)
 malartú faisnéise dá dtagraítear in Airteagal 26
 agus in Airteagal 27;
 (c)
 an timthriall cláreagraithe dá dtagraítear in Airteagal 28;
 (d)
 bailiú sonraí i gcomhréir le hAirteagal 29.
 Déanfaidh na Ballstáit
 cinneadh maidir leis na rialacha mionsonraithe a bhaineann leis an rannchuidiú
 sin sna córais náisiúnta atá acu bunaithe ar phrionsabal na comhréireachta, ag
 cur san áireamh gnéithe amhail cumas Comhpháirtí EURES ó thaobh riaracháin de
 agus méid a rannpháirtíochta i líonra EURES dá dtagraítear i mír 1.
 Airteagal 10
 Ról na seirbhísí poiblí fostaíochta
 1. Féadfaidh na Ballstáit
 cúraimí nó gníomhaíochtaí ginearálta a shannadh ar a seirbhísí poiblí
 fostaíochta a bhaineann le heagrú na hoibre faoin Rialachán seo, amhail
 forbairt agus riar na gcóras náisiúnta le haghaidh Comhpháirtithe EURES a údarú
 nó ullmhú agus scaipeadh na bunfhaisnéise dá dtagraítear in Airteagal 20.
 2. Féadfaidh na Ballstáit
 soláthar na seirbhísí tacaíochta dá dtagraítear in Airteagal 21 go hAirteagal 23
 a chur ar iontaoibh a seirbhísí poiblí fostaíochta, ar choinníoll go mbeidh na
 seirbhísí sin rannpháirteach i líonra EURES, bíodh sin mar Chomhpháirtí EURES
 arna údarú de bhun Airteagal 8 agus na hIarscríbhinne a ghabhann leis an
 Rialachán seo nó mar Chomhpháirtí EURES bunaithe ar an díolúine i mír 3.
 3. Ar feadh tréimhse uasta de
 chúig bliana ó dháta chur i bhfeidhm an Rialacháin seo, féadfaidh na Ballstáit
 na seirbhísí poiblí fostaíochta sin a bhí ina gcuid de líonra EURES i gcomhréir
 leis Cinneadh Cur Chun Feidhme 2012/733/AE ón gCoimisiún agus/nó, más iomchuí,
 Cinneadh 2003/8/CE ón gCoimisiún thráth theacht i bhfeidhm an Rialacháin seo a
 dhíolmhú ó athbhreithniú ar chur i bhfeidhm Airteagal 8 agus na
 hIarscríbhinne a ghabhann leis an Rialachán seo. Cuirfidh na Ballstáit an
 Coimisiún ar an eolas maidir leis na díolúintí a dheonaítear.
 Airteagal 11
 An Grúpa um Chomhordú
 1. Tá an Grúpa um Chomhordú
 comhdhéanta d'ionadaithe ón Oifig Eorpach um Chomhordú agus ó na hOifigí
 Náisiúnta um Chomhordú.
 2. Tacaíonn an Grúpa um
 Chomhordú le cur chun feidhme an Rialacháin seo trí fhaisnéis a mhalartú agus
 treoir a fhorbairt. Cabhraíonn sé go háirithe chun na dréacht‐chaighdeáin
 theicniúla agus na dréachtfhormáidí dá dtagraítear in Airteagal 14(8) agus
 in Airteagal 16(5) a ullmhú.
 3. Eagraíonn an Oifig Eorpach um
 Chomhordú obair an Ghrúpa um Chomhordú agus tá sí ina cathaoirleach ar na
 cruinnithe.
 Tugann sí cuireadh d'ionadaithe na gcomhpháirtithe
 sóisialta ar leibhéal an Aontais freastal ar na cruinnithe.
 Airteagal 12
 Céannacht choiteann agus an Trádmharc
 1. Úsáidtear an t‐ainm
 EURES go heisiach i ndáil le gníomhaíochtaí laistigh de líonra EURES i
 gcomhréir leis an Rialachán seo. Léireofar é le lógó caighdeánach agus beidh
 scéim dearaidh ghrafaigh shainithe aige, arna ghlacadh ag an Oifig Eorpach um
 Chomhordú.
 2. Tá marc seirbhíse EURES,
 maille leis an lógó atá ina shaintréith air, cláraithe mar Thrádmharc
 Comhphobail leis an Oifig um Chomhchuibhiú sa Mhargadh Inmheánach agus
 úsáidfidh gach eagraíocht atá rannpháirteach i líonra EURES dá dtagraítear in Airteagal 3
 é ina gcuid gníomhaíochtaí uile a bhaineann le líonra EURES agus leis an
 Rialachán seo d'fhonn céannacht choiteann amhairc a áirithiú.
 3. Áiritheoidh eagraíochtaí atá
 rannpháirteach i líonra EURES go bhfuil an fhaisnéis agus an t‐ábhar
 fógraíochta a chuireann siad ar fáil ag teacht le gníomhaíochtaí foriomlána
 cumarsáide líonra EURES agus leis an bhfaisnéis a thagann ón Oifig Eorpach um
 Chomhordú.
 4. Is ag an Oifig Eorpach um
 Chomhordú amháin atá an t‐údarás cead a thabhairt do thríú páirtithe lógó
 EURES a úsáid, agus cuirfidh sí na heagraíochtaí lena mbaineann ar an eolas
 faoin méid sin dá réir.
 5. Cuireann eagraíochtaí atá
 rannpháirteach i líonra EURES an Oifig Eorpach um Chomhordú ar an eolas gan
 mhoill maidir le haon mí‐úsáid a bhainfidh tríú páirtithe nó tríú tíortha
 as an lógó.
 Airteagal 13
 Comhar
 1. Éascaíonn an Oifig Eorpach um
 Chomhordú comhoibriú líonra EURES le seirbhísí agus líonraí faisnéise agus
 comhairleacha eile an Aontais.
 2. Comhoibreoidh na hOifigí
 Náisiúnta um Chomhordú leis na seirbhísí agus líonraí dá dtagraítear i mír 1 ar
 leibhéal áitiúil, réigiúnach, náisiúnta agus an Aontais d'fhonn sineirgí a
 bhaint amach agus forluí a sheachaint agus, más iomchuí, beidh baint ag
 Comhpháirtithe EURES leis an gcomhoibriú sin.
 3. Déanfaidh na Ballstáit
 iarracht réitigh a fhorbairt ag baint úsáide as ionad ilfhreastail don
 chumarsáid le hoibrithe agus le fostóirí maidir le gníomhaíochtaí coiteanna
 líonra EURES agus leis na seirbhísí agus líonraí sin.
 CAIBIDIL III
 ARDÁN COITEANN TF
 Airteagal 14
 Eagrú an ardáin choitinn TF
 1. Chun tairiscintí fostaíochta
 agus iarratais ar fhostaíocht a thabhairt le chéile, foilseoidh gach Ballstát
 an méid seo a leanas ar thairseach EURES:
 (a)
 gach folúntas atá ar fáil lena seirbhísí poiblí
 fostaíochta chomh maith leo sin arna soláthar ag a Chomhpháirtithe EURES;
 (b)
 gach iarratas ar phost agus gach CV atá ar fáil
 lena seirbhísí poiblí fostaíochta chomh maith leo sin arna soláthar ag a
 Chomhpháirtithe EURES, ar an gcoinníoll gur thoiligh na hoibrithe lena
 mbaineann go mbeadh an fhaisnéis le feiceáil ar thairseach EURES freisin faoi
 na téarmaí atá sainithe i mír 3.
 2. Agus sonraí maidir le
 folúntais á bhfoilsiú ag na Ballstáit ar thairseach EURES:
 (a)
 ní dhéanfaidh siad aon idirdhealú i dtaca le cineál
 agus fad na gconarthaí ná i dtaca le rúin na bhfostóirí ó thaobh earcaíochta
 de;
 (b)
 féadfaidh siad folúntais a eisiamh nach bhfuil
 oscailte ach do shaoránaigh ó thír ar leith mar gheall ar an gcineál folúntais
 atá i gceist nó de bhun rialacha náisiúnta.
 3. Beidh toiliú na n‐oibrithe
 dá dtagraítear i mír 1(b) sainráite, soiléir, tugtha faoi shaoirse, sonrach
 agus feasach. Beidh oibrithe in ann a dtoiliú a tharraingt siar agus scriosadh
 nó modhnú aon chuid de na sonraí, nó na sonraí uile, a éileamh tráth ar bith. Beidh
 oibrithe in ann rogha a dhéanamh idir cúpla roghanna difriúla chun rochtain ar
 a gcuid sonraí nó ar airíonna áirithe díobh a shrianadh.
 4. Beidh na sásraí agus na
 caighdeáin is gá i bhfeidhm ag na Ballstáit chun buncháilíocht agus cáilíocht
 theicniúil na sonraí maidir le folúntais agus CVanna a áirithiú.
 5. Malartóidh siad faisnéis
 maidir leis na sásraí agus caighdeáin dá dtagraítear i mír 4, agus maidir le
 caighdeáin i dtaca le slándáil sonraí agus cosaint sonraí chomh maith. Rachaidh
 siad i gcomhar lena chéile agus leis an Oifig Eorpach um Chomhordú, go háirithe
 i ndáil le gearáin agus folúntais a mheastar gan a bheith i gcomhréir leis na
 caighdeáin is infheidhme faoin dlí náisiúnta.
 6. Áiritheoidh siad go mbeifear
 in ann na foinsí a rianú, ar mhaithe le faireachán a dhéanamh ar cháilíocht na
 sonraí.
 7. Le go mbeifear in ann
 tairiscintí fostaíochta a mheaitseáil le hiarratais ar fhostaíocht, cuirfidh
 gach Ballstát an fhaisnéis dá dtagraítear i mír 1 ar fáil ag baint úsáide as
 córas aonfhoirmeach.
 8. Glacfaidh an Coimisiún, trí
 bhíthin gníomhartha cur chun feidhme, na caighdeáin agus na formáidí teicniúla
 is gá d'fhonn an córas aonfhoirmeach dá dtagraítear i mír 7 a bhaint amach.
 Déanfar na gníomhartha cur chun feidhme sin a ghlacadh i gcomhréir leis an nós
 imeachta scrúdúcháin dá dtagraítear in Airteagal 34(3).
 Airteagal 15
 Rochtain ar an ardán coiteann TF ar an leibhéal náisiúnta
 1. Áiritheoidh na seirbhísí
 poiblí fostaíochta go bhfuil tairseach EURES nasctha le, le feiceáil go soiléir
 agus inchuardaithe go héasca trí gach tairseach cuardaigh poist atá á bainistiú
 acu, bíodh na tairseacha sin ar leibhéal lárnach, réigiúnach nó áitiúil.
 2. Déanfaidh na seirbhísí poiblí
 fostaíocht iarracht theacht ar chomhaontuithe le seirbhísí eile fostaíochta atá
 ag oibriú ar chríoch an Bhallstáit sin d'fhonn a áirithiú go gcuirfear an
 prionsabal dá dtagraítear i mír 1 i bhfeidhm freisin maidir le huirlisí
 cuardaigh poist ar líne arna mbainistiú acu.
 3. Áiritheoidh na Ballstáit i
 gcás na n‐uirlisí inmheánacha do chás‐oibrithe arna mbainistiú ag
 na seirbhísí poiblí fostaíochta go mbeidh gach folúntas, iarratas ar phost agus
 CV a fhoilseofar ar thairseach EURES ar fáil ar an leibhéal céanna le haon
 sonraí náisiúnta sna huirlisí sin.
 4. Cuirfidh Comhpháirtithe EURES
 lena mbaineann na prionsabail dá dtagraítear i mír 1 agus i mír 3 i bhfeidhm
 freisin i gcomhréir leis an rogha a dhéanfaidh na heagraíochtaí sin faoi Airteagal 9(1).
 5. Cuirfidh na Ballstáit mol
 náisiúnta i bhfeidhm lena mbeifear ábalta faisnéis a aistriú chuig tairseach
 EURES maidir le folúntais, iarratais ar phost agus CVanna arna gcur ar fáil ag
 aon eagraíocht atá toilteanach an fhaisnéis sin a chomhroinnt ar thairseach
 EURES freisin.
 6. Déanfaidh na Ballstáit
 iarracht réitigh a fhorbairt ag baint úsáide as ionad ilfhreastail don
 chumarsáid le hoibrithe agus fostóirí teorann sna réigiúin thrasteorann sin ina
 measann na Ballstáit lena mbaineann le chéile gur gá struchtúir shonracha
 comhair agus seirbhísí a bhunú.
 Airteagal 16
 Meaitseáil uathoibríoch tríd an ardán coiteann TF
 1. Forbróidh an Coimisiún córas
 aicmithe Eorpach i dtaca le scileanna, inniúlachtaí, cáilíochtaí agus
 gairmeacha beatha. Éascaíonn an uirlis seo iarratais ar line ar phost thar
 theorainneacha don Aontas Eorpach ar fad trí meaitseáil post a dhéanamh,
 ganntanas scileanna a shainaithint, cáilíochtaí a aithint agus gairmthreoir a
 sholáthar ar thairseach EURES.
 2. Rachaidh na Ballstáit agus an
 Coimisiún i gcomhar lena chéile agus leis an gCoimisiún Eorpach ó thaobh idir‐inoibritheachta
 de idir na córais náisiúnta agus an córas aicmithe dá dtagraítear i mír 1.
 3. Chuige sin, faoin 1.1.2017,
 bunóidh gach Ballstát fardal tosaigh chun a chórais aicmithe náisiúnta,
 réigiúnacha agus earnálacha a chur i gcomparáid leis an gcóras aicmithe dá dtagraítear
 i mír 1 agus, tar éis tús a chur le húsáid an fhardail, tabharfar cothrom le
 dáta go rialta é le cabhair ó ríomhchlár a chuirfidh an Oifig Eorpach um
 Chomhordú ar fáil, le go mbeidh sé cothrom le dáta ó thaobh dul chun cinn sna
 seirbhísí earcaíochta.
 4. Cuireann an Coimisiún
 tacaíocht theicniúil ar fáil do na Ballstáit a roghnaíonn an córas aicmithe dá
 dtagraítear i mír 1 a chur in ionad a gcóras aicmithe náisiúnta féin.
 5. Glacfaidh an Coimisiún, trí
 bhíthin gníomhartha cur chun feidhme, na caighdeáin agus formáidí teicniúla is
 gá chun an córas aicmithe dá dtagraítear i mír 1 a oibriú. Déanfar na
 gníomhartha cur chun feidhme sin a ghlacadh i gcomhréir leis an nós imeachta
 scrúdúcháin dá dtagraítear in Airteagal 34(3).
 Airteagal 17
 Sásraí a éascaíonn rochtain d'oibrithe agus d'fhostóirí
 1. Áiritheoidh na seirbhísí
 poiblí fostaíochta gur féidir leis na hoibrithe atá ag baint úsáide as a gcuid
 seirbhísí, trí iarratais ar phost agus/nó CVanna a chur ar fáil leo, rogha a
 dhéanamh go dtabharfaidh na seirbhísí fostaíochta sin cúnamh do na hoibrithe
 sin clárú ar thairseach EURES, ag baint úsáide as an mol náisiúnta dá
 dtagraítear in Airteagal 15(5).
 2. Bunóidh na seirbhísí poiblí
 fostaíochta sásra den sórt céanna chun éascaíocht a dhéanamh ar chlárú mar fhostóir
 ar thairseach EURES do na fostóirí sin a bhaineann úsáid as a gcuid seirbhísí
 chun folúntais a fhoilsiú ar an leibhéal náisiúnta, bíodh sin go díreach trína
 gcuid tairseach cuardaigh poist nó trí ardáin eile a dtacaíonn na Ballstáit
 leo.
 3. Cuirfidh Comhpháirtithe EURES
 lena mbaineann na prionsabail dá dtagraítear i mír 1 agus i mír 2 i bhfeidhm
 freisin i gcomhréir leis an rogha a dhéanfaidh na heagraíochtaí sin faoi Airteagal 9(1).
 4. Beidh rochtain ag oibrithe
 agus ag fostóirí ar fhaisnéis ghinearálta maidir le conas, cén uair agus cén
 áit is féidir leo na sonraí lena mbaineann a thabhairt cothrom le dáta, a leasú
 agus a tharraingt siar.
 CAIBIDIL IV
 SEIRBHÍSÍ TACAÍOCHTA
 Airteagal 18
 Na prionsabail
 1. Áiritheoidh na Ballstáit go
 mbeidh oibrithe agus fostóirí in ann rochtain a fháil ar sheirbhísí tacaíochta
 ar an leibhéal náisiúnta
 2. Tacóidh na Ballstáit le
 forbairt ar chur chuige comhordaithe ar an leibhéal náisiúnta maidir le
 seirbhísí den sórt sin.
 3. Trí Chomhpháirtithe EURES,
 áiritheoidh na Ballstáit soláthar na seirbhísí tacaíochta dá dtagraítear in Airteagal 20
 go hAirteagal 23:
 (a)
 ag na seirbhísí poiblí fostaíochta de chuid an
 Bhallstáit lena mbaineann iad féin, i gcomhréir le hAirteagal 10;
 (b)
 ag eagraíochtaí atá ag gníomhú faoi fhreagracht sheirbhísí
 poiblí fostaíochta an Bhallstáit lena mbaineann, ar bhonn tarmligthe,
 seachfhoinsithe nó comhaontuithe sonracha arna síniú leis na seirbhísí poiblí
 fostaíochta sin nó comhlachtaí eile maidir leis na seirbhísí arna soláthar ag
 na heagraíochtaí sin;
 (c)
 trí Chomhpháirtí EURES amháin nó níos mó nó
 (d)
 le meascán de phointe (a) go pointe (c).
 4. I ngach Ballstát, is iad na
 heagraíochtaí dá dtagraítear i mír 3(a) nó mír 3(b) ar a laghad a
 chuirfidh na seirbhísí tacaíochta dá dtagraítear in Airteagail 20 go 23 ar
 fáil.
 5. Tá seirbhísí tacaíochta
 d'oibrithe mar atá leagtha amach in Airteagail 20, 22 agus 23 agus an cúnamh
 leis an gclárú ar thairseach EURES dá dtagraítear in Airteagal 17(1) saor
 in aisce.
 6. Féadfar táille a ghearradh ar
 sheirbhísí tacaíochta d'fhostóirí dá dtagraítear in Airteagal 21 agus Airteagal 22
 agus ar an gcúnamh leis an gclárú ar thairseach EURES dá dtagraítear in Airteagal 17(2).
 I dtaca le haon táille a ghearrfar, ní fhéadfar idirdhealú a dhéanamh idir na
 táillí arna ngearradh ar sheirbhísí EURES agus na táillí is infheidhme maidir
 le seirbhísí inchomparáide eile arna soláthar ag an eagraíocht lena mbaineann.
 7. Cuirfidh Comhpháirtithe EURES
 lena mbaineann in iúl go soiléir d'oibrithe agus d'fhostóirí an raon seirbhísí
 tacaíochta a sholáthraíonn siad, cén áit agus conas is féidir rochtain a fháil
 ar na seirbhísí sin agus na coinníollacha faoina gcuirtear rochtain ar fáil, ag
 baint úsáide as a modhanna scaipthe faisnéise. Foilseofar an fhaisnéis sin ar
 thairseach EURES.
 Airteagal 19
 Rochtain ar fhaisnéis bhunúsach
 1. Áiritheoidh na Ballstáit go
 bhfaighidh gach oibrí agus gach fostóir a iarrfaidh seirbhísí cliant ó
 sheirbhísí fostaíochta faisnéis bhunúsach maidir leis an tacaíocht soghluaisteachta
 atá ar fáil ar an leibhéal náisiúnta nó go mbeidh siad ar an eolas faoin
 bhfaisnéis sin.
 (a)
 San fhaisnéis sin, cuirfear ar a shúile dóibh ar a
 laghad go bhfuil tairseach EURES agus líonra EURES ann, chomh maith le sonraí
 teagmhála Comhpháirtithe ábhartha EURES ar an leibhéal náisiúnta, faisnéis maidir
 leis na modhanna earcaíochta a úsáideann siad (ríomhsheirbhísí, seirbhísí
 pearsanaithe, suíomh na bpointí teagmhála) agus na hipearnaisc ábhartha.
 (b)
 Beidh rochtain éasca ar an bhfaisnéis agus cuirfear
 i láthair í ar bhealach atá éasca le léamh.
 2. Déanfaidh na Ballstáit
 faisnéis shonrach a fhorbairt d'oibrithe teorann sna réigiúin thrasteorann sin
 ina measann na Ballstáit lena mbaineann le chéile gur gá struchtúir shonracha
 comhair agus seirbhísí a bhunú.
 3. Tacaíonn an Oifig Eorpach um
 Chomhordú le forbairt na faisnéise bunúsaí faoin Airteagal seo agus cabhraíonn
 sí leis na Ballstáit a áirithiú go gcumhdófar a ndóthain teangacha.
 Airteagal 20
 Seirbhísí tacaíochta d'oibrithe
 1. Tairgeann Comhpháirtithe
 EURES lena mbaineann deis do gach oibrí atá ag cuardach fostaíochta rochtain a
 fháil ar na seirbhísí atá sainithe san Airteagal seo go gníomhach. Más iomchuí,
 déantar an tairiscint sin an athuair le linn an phróisis cuardaigh poist.
 2. Má tá oibrithe ag iarraidh
 tuilleadh cúnaimh a fháil, cuireann Comhpháirtithe EURES faisnéis agus treoir
 maidir le deiseanna aonair fostaíochta ar fáil agus tairgeann siad na seirbhísí
 seo a leanas dóibh, go háirithe:
 (a)
 faisnéis a sholáthar maidir le dálaí maireachtála
 agus oibre nó tagairtí d'fhaisnéis den sórt sin;
 (b)
 faisnéis a sholáthar maidir le bearta gníomhacha
 mhargadh an tsaothair agus rochtain ar bhearta den sórt sin;
 (c)
 má iarrtar sin, cúnamh a thabhairt maidir le
 hiarratais ar phost agus CVanna a scríobh d'fhonn comhréireacht leis na
 caighdeáin theicniúla agus na formáidí teicniúla Eorpacha dá dtagraítear in Airteagal 14(8)
 agus in Airteagal 16(5) a áirithiú;
 (d)
 más gá, cúnamh a thabhairt le hiarratais ar phost
 den sórt sin a uaslódáil agus maidir le tairseacha cuardaigh poist ábhartha
 náisiúnta agus tairseach EURES;
 (e)
 más iomchuí, seirbhís leantach maidir le socrúchán
 féideartha laistigh den AE a chur san áireamh mar chuid den phlean
 gníomhaíochta aonair;
 (f)
 más iomchuí, an cás a chur faoi bhráid Comhpháirtí EURES
 eile.
 3. Má tá oibrithe ag iarraidh
 tuilleadh cúnaimh a fháil agus má tá dóchúlacht réasúnta ann socrúchán laistigh
 den AE a fháil, cuireann Comhpháirtithe EURES lena mbaineann tuilleadh cúnaimh i
 dtaca leis an gcuardach poist ar fáil, a chuimsíonn seirbhísí amhail folúntais
 oiriúnacha a roghnú, cúnamh le hiarratais ar phost agus CVanna a scríobh agus
 aistriúcháin a sholáthar agus/nó soiléiriú a fháil maidir le folúntais
 shonracha i mBallstáit eile.
 4. Nuair a earcaítear oibrí i
 mBallstát eile mar thoradh ar na seirbhísí arna soláthar i gcomhréir leis an Airteagal
 seo, soláthróidh Comhpháirtithe EURES lena mbaineann sonraí teagmhála na n‐eagraíochtaí
 sa Bhallstát atá ina cheann scríbe don duine lena mbaineann, eagraíochtaí a
 bheidh in ann cúnamh iar‐earcaíochta a thairiscint.
 Airteagal 21
 Seirbhísí tacaíochta d'fhostóirí
 1. Tabharfaidh Comhpháirtithe
 EURES lena mbaineann faisnéis agus treoir d'fhostóirí atá ag iarraidh oibrithe
 ó Bhallstáit eile a earcú agus tairgfidh siad na seirbhísí seo a leanas dóibh
 go háirithe:
 (a)
 faisnéis a sholáthar maidir leis na rialacha sonracha
 is infheidhme agus na hoibrithe sin á bhfostú;
 (b)
 úsáid líonra EURES agus bhunachair sonraí na CVanna
 ar thairseach EURES a úsáid mar uirlis a chabhróidh chun folúntais a líonadh;
 (c)
 faisnéis agus treoir a sholáthar maidir le gnéithe
 a d'fhéadfadh earcú oibrithe a éascú agus maidir le conas tacú le comhtháthú na
 n‐oibrithe;
 (d)
 má iarrtar sin, faisnéis agus treoir a sholáthar
 maidir le ceanglais post aonair a scríobh d'fholúntas a bheidh intuigthe ag pobal
 Eorpach;
 (e)
 má iarrtar sin, cúnamh a thabhairt maidir leis an
 bhfolúntas a scríobh i gcomhréir leis na caighdeáin theicniúla agus na formáidí
 teicniúla Eorpacha dá dtagraítear in Airteagal 14(8) agus in Airteagal 16(5)
 a áirithiú;
 (f)
 más gá, cúnamh a thabhairt maidir le clárú mar
 fhostóir ar thairseach EURES;
 (g)
 más iomchuí, an cás a chur faoi bhráid Comhpháirtí EURES
 eile.
 2. Má tá fostóirí ag iarraidh
 tuilleadh cúnaimh a fháil agus má tá dóchúlacht réasúnta ann socrúchán laistigh
 den AE ar fáil, cuireann Comhpháirtithe EURES lena mbaineann tuilleadh cúnamh
 ar fáil, a chuimsíonn seirbhísí amhail iarrthóirí oiriúnacha a réamhroghnú agus
 cúnamh le haistriúcháin a sholáthar agus/nó soiléiriú a fháil maidir le
 hiarratais shonracha ar phost.
 3. Nuair a earcaítear oibrí ó
 Bhallstát eile mar thoradh ar na seirbhísí arna soláthar i gcomhréir leis an Airteagal
 seo, soláthróidh Comhpháirtithe EURES lena mbaineann sonraí teagmhála na n‐eagraíochtaí
 a bheidh in ann cúnamh a thairiscint maidir le comhtháthú na n‐oibrithe
 nua‐earcaithe ó Bhallstáit eile.
 4. Déanfaidh na seirbhísí poiblí
 fostaíochta iarracht theacht ar chomhaontuithe le seirbhísí fostaíochta eile
 atá ag oibriú ar chríoch an Bhallstáit sin:
 (a)
 chun clárú fostóirí ar líonra EURES a chur chun
 chinn ar bhonn comhpháirteach ar chríoch an Bhallstáit sin agus úsáid an ardáin
 choitinn um imréiteach Eorpach a chur chun cinn i measc fostóirí freisin;
 (b)
 faisnéis agus dea‐chleachtais maidir le
 seirbhísí tacaíochta a chomhroinnt i measc fostóirí atá ag iarraidh oibrithe a
 earcú ó Bhallstáit eile.
 Airteagal 22
 Cúnamh iar‐earcaíochta
 1. Soláthróidh Comhpháirtithe
 EURES lena mbaineann, má iarrann oibrithe nó fostóirí é, faisnéis ghinearálta
 maidir le cúnamh iar‐earcaíochta agus maidir le cén áit is féidir teacht
 ar chúnamh iar‐earcaíochta, amhail oiliúint maidir le cumarsáid idirchultúrtha,
 cúrsaí teanga agus tacaíocht le comhtháthú.
 2. De mhaolú ar Airteagal 18(5),
 féadfaidh Comhpháirtithe EURES táille a ghearradh ar oibrithe as an gcúnamh dá
 dtagraítear i mír 1.
 Airteagal 23
 Rochtain éascaithe ar fhaisnéis agus ar sheirbhísí maidir le slándáil
 shóisialta
 1. Áiritheoidh na Ballstáit go
 ndéanfar comhordú idir na seirbhísí tacaíochta faoin Rialachán seo agus na
 seirbhísí i dtaca le slándáil shóisialta arna soláthar ag na húdaráis inniúla.
 2. Chun críche mhír 1, tacóidh na
 Ballstáit leis an bhforbairt ar rochtain chomhtháite ar líne mar fhoinse
 tosaigh faisnéise d'oibrithe, d'oibrithe teorann agus d'fhostóirí.
 3. Soláthróidh Comhpháirtithe
 EURES lena mbaineann faisnéis ghinearálta do na hoibrithe, oibrithe teorann
 agus fostóirí a iarrfaidh faisnéis den sórt sin maidir leis na cearta a
 bhaineann le slándáil shóisialta agus glacfaidh siad chucu féin na hiarrataí ar
 fhaisnéis shonrach a chur faoi bhráid na n‐údarás inniúil agus, más
 infheidhme, faoi bhráid eagraíochtaí eile a thacaíonn le hoibrithe i bhfeidhmiú
 a gceart chun saoirse gluaiseachta.
 Airteagal 24
 Rochtain ar bhearta náisiúnta mhargadh an tsaothair
 Ní chuirfidh Ballstát srian ar an rochtain ar
 bhearta náisiúnta mhargadh an tsaothair gan de chúis a bheith leis an srianadh
 sin ach go bhfuil oibrí ag iarraidh cúnaimh chun fostaíocht a fháil ar chríoch
 Ballstáit eile.
 CAIBIDIL V
 AN GAOL LE BEARTAIS SOGHLUAISTEACHTA
 Airteagal 25
 Malartú faisnéise maidir le sreabhadh agus patrúin soghluaisteachta
 Déanfaidh an Coimisiún agus na Ballstáit
 faireachán ar shreabhadh agus patrúin soghluaisteachta lucht saothair san
 Aontas ar bhonn staitisticí Eurostat agus na sonraí náisiúnta atá ar fáil.
 Airteagal 26
 Malartú faisnéise idir na Ballstáit
 1. Déanfaidh gach Ballstát
 faisnéis a bhailiú agus a anailísiú, go háirithe, maidir le:
 (a)
 ganntanas agus barrachas lucht saothair ar mhargaí
 saothair náisiúnta agus earnálacha agus a mhéad is féidir dul i ngleic leo le soghluaisteacht
 lucht saothair;
 (b)
 gníomhaíochtaí EURES ar an leibhéal náisiúnta;
 (c)
 seasamh líonra EURES ar mhargadh na seirbhísí
 earcaíochta ar an leibhéal náisiúnta ina iomláine.
 2. Tá na hOifigí Náisiúnta um
 Chomhordú freagrach as faisnéis a chomhroinnt laistigh de líonra EURES agus as
 rannchuidiú leis an gcomh‐anailísiú.
 3. Agus malartú faisnéise agus
 an comh‐anailísiú á gcur san áireamh acu, forbróidh na Ballstáit beartais
 soghluaisteachta mar chuid lárnach dá mbeartais fostaíochta. Cuireann na
 beartais soghluaisteachta seo creat ar fáil a mbainfidh na Ballstáit úsáid as
 chun an cláreagrú dá dtagraítear in Airteagal 28 a thabhairt i gcrích.
 4. Bunaíonn an Oifig Eorpach um
 Chomhordú nósanna imeachta agus déanann sí socruithe praiticiúla d'fhonn
 malartú faisnéise a éascú i measc na nOifigí Náisiúnta um Chomhordú chomh maith
 le forbairt na comhanailíse a éascú.
 Airteagal 27
 Malartú faisnéise a ghabhann le seirbhísí tacaíochta
 1. Déanfaidh gach eagraíocht atá
 rannpháirteach i líonra EURES dá dtagraítear in Airteagal 4 faisnéis a
 chomhroinnt agus a mhalartú maidir le dálaí maireachtála agus oibre agus
 nósanna imeachta riaracháin sna Ballstáit chomh maith leis na rialacha is
 infheidhme maidir le hoibrithe ó Bhallstáit eile, sa chaoi go mbeidh treoir ar
 fáil d'oibrithe agus d'fhostóirí.
 2. Déanann siad faisnéis a
 chomhroinnt agus a mhalartú freisin faoin gcás mar atá sna Ballstáit a
 thabharfaidh treoir d'oibrithe teorann.
 3. Glacfaidh an Coimisiún, trí
 bhíthin gníomhartha cur chun feidhme, na samhlacha agus na nósanna imeachta
 chun an fhaisnéis seo a mhalartú. Déanfar na gníomhartha cur chun feidhme sin a
 ghlacadh i gcomhréir leis an nós imeachta comhairleach dá dtagraítear in Airteagal 34(2).
 Airteagal 28
 Cláreagrú
 1. I ngach Ballstát, déanfaidh
 an Oifig Náisiúnta um Chomhordú clár oibre a tharraingt suas gach bliain do na
 heagraíochtaí atá rannpháirteach i lionra EURES ar chríoch an Bhallstáit sin.
 2. Sa chlár oibre sin, sonrófar:
 (a)
 Na príomhghníomhaíochtaí atá le déanamh i gcomhréir
 leis an Rialachán seo;
 (b)
 Na hacmhainní daonna agus airgeadais foriomlán arna
 leithdháileadh chun é a chur chun feidhme;
 (c)
 Na socruithe maidir le faireachán agus
 meastóireacht a dhéanamh ar na gníomhaíochtaí atá beartaithe.
 3. Déanfaidh na hOifigí
 Náisiúnta um Chomhordú agus an Oifig Eorpach um Chomhordú athbhreithniú le
 chéile ar na dréachtchláir oibre sula gcuirfear bailchríoch leo.
 4. Rachfar i gcomhairle le
 hionadaithe na gcomhpháirtithe sóisialta ar leibhéal an Aontais atá
 rannpháirteach i nGrúpa um Chomhordú EURES maidir leis na dréachtchláir oibre.
 5. Bunóidh an Coimisiún, trí
 bhíthin gníomhartha cur chun feidhme, na teimpléid agus na nósanna imeachta is
 gá don chláreagrú. Déanfar na gníomhartha cur chun feidhme sin a ghlacadh i
 gcomhréir leis an nós imeachta comhairleach dá dtagraítear in Airteagal 34(2).
 Airteagal 29
 Bailiú sonraí agus táscairí
 1. Áiritheoidh na Ballstáit go
 bhfuil nósanna imeachta i bhfeidhm chun sonraí a thairgeadh agus a bhailiú
 maidir leis na gníomhaíochtaí a dhéantar ar an leibhéal náisiúnta, i gcomhréir
 lena na catagóirí seo a leanas de tháscairí coiteanna:
 (a)
 faisnéis agus treoir arna soláthar ag Lionra EURES,
 bunaithe ar líon na dteagmhálacha a bhíonn ag baill foirne EURES le hoibrithe
 agus fostóirí;
 (b)
 socrúcháin agus earcaíocht a eascraíonn ó
 ghníomhaíochtaí EURES, bunaithe ar líon na bhfolúntas, na n‐iarratas ar
 phost, na CVanna arna láimhseáil agus arna bpróiseáil ag baill foirne EURES
 agus ar líon na n‐oibrithe arna n‐earcú i mBallstát eile dá réir;
 (c)
 torthaí maidir le sástacht custaiméirí le líonra
 EURES, a gheofar freisin ó shuirbhéanna;
 2. Tá an Oifig Eorpach um
 Chomhordú freagrach as sonraí a bhailiú faoi thairseach EURES agus as forbairt
 an chomhair maidir leis an imréiteach faoin Rialachán seo.
 3. Cumhachtófar don Choimisiún
 gníomhartha tarmligthe a ghlacadh i gcomhréir leis an nós imeachta dá
 dtagraítear in Airteagal 33 d'fhonn forbairt breise a dhéanamh ar na
 táscairí coiteanna.
 Airteagal 30
 Tuarascálacha cur chun feidhme
 Agus an fhaisnéis arna bhailiú dá dtagraítear
 sa Chaibidil seo a chur san áireamh, cuirfidh an Coimisiún Eorpach tuarascáil
 faoi bhráid Pharlaimint na hEorpa, na Comhairle, Choiste na Réigiún agus
 Choiste Eacnamaíoch agus Sóisialta na hEorpa gach re bliain maidir le soghluaisteacht
 lucht saothair laistigh den Aontas agus maidir leis na seirbhísí arna soláthar
 d'oibrithe chun éascaíocht a dhéanamh ar fheidhmiú na saoirse gluaiseachta i
 gcomhréir le hAirteagal 46 den CFAE.
 CAIBIDL VI
 FORÁLACHA CRÍOCHNAITHEACHA
 Airteagal 31
 Sonraí pearsanta a chosaint
 Is gá na bearta dá bhforáiltear sa Rialachán
 seo a dhéanamh i gcomhréir le dlí an Aontais maidir le sonraí pearsanta a
 chosaint, go háirithe Treoir 95/46/CE maidir le daoine aonair a chosaint i
 ndáil le próiseáil sonraí pearsanta agus maidir le saorghluaiseacht sonraí den
 sórt sin[23]
 agus na bearta náisiúnta cur chun feidhme a ghabhann leo, chomh maith le agus
 Rialachán (CE) Uimh. 45/2001 maidir le daoine aonair a chosaint
 i ndáil le sonraí pearsanta a bheith á bpróiseáil ag institiúidí agus ag
 comhlachtaí an Chomhphobail agus maidir le saorghluaiseacht sonraí den sórt sin[24].
 Airteagal 32
 Meastóireacht ex post
 Cuirfidh an Coimisiún Eorpach meastóireacht ex
 post faoi bhráid Pharlaimint na hEorpa, na Comhairle, Choiste na Réigiún
 agus Choiste Eacnamaíoch agus Sóisialta na hEorpa maidir le feidhmiú agus
 iarmhairtí an Rialacháin seo cúig bliana tar éis a theacht i bhfeidhm.
 Féadfaidh tograí reachtacha lena leasaítear an
 Rialachán seo a bheith ag gabháil leis an tuarascáil.
 Airteagal 33
 An tarmligean a fheidhmiú
 1. Is faoi réir na
 gcoinníollacha a leagtar síos san Airteagal seo a thugtar an chumhacht don
 Choimisiún chun gníomhartha tarmligthe a ghlacadh.
 2. Tabharfar tarmligean na
 cumhachta dá dtagraítear in Airteagal 8 agus in Airteagal 29 don
 Choimisiún ar feadh tréimhse neamhchinntithe ó dháta theacht i bhfeidhm an
 Rialacháin seo nó ó dháta ar bith eile arna shocrú ag an reachtóir.
 3. Féadfaidh Parlaimint na
 hEorpa nó an Chomhairle tarmligean na cumhachta dá dtagraítear in Airteagal 8
 agus in Airteagal 29 a chúlghairm aon tráth. Déanfaidh cinneadh chun
 cúlghairm a dhéanamh deireadh a chur le tarmligean na cumhachta atá sonraithe
 sa chinneadh sin. Gabhfaidh éifeacht leis an lá tar éis fhoilsiú an chinnidh in
 Iris Oifigiúil an Aontais Eorpaigh nó ar dháta is déanaí a
 shonrófar sa chinneadh. Ní dhéanfaidh sé difear do bhailíocht aon ghníomhartha
 tarmligthe atá i bhfeidhm cheana féin.
 4. A luaithe a ghlacfaidh sé
 gníomh tarmligthe, tabharfaidh an Coimisiún fógra do Pharlaimint na hEorpa agus
 don Chomhairle ina leith an tráth céanna.
 5. Ní thiocfaidh gníomh
 tarmligthe a ghlactar de bhun Airteagal 8 agus Airteagal 29 i bhfeidhm
 ach amháin mura mbeidh aon agóid curtha in iúl ag Parlaimint na hEorpa nó ag an
 gComhairle laistigh de thréimhse 2 mhí tar éis fógra faoin ngníomh sin a
 thabhairt do Pharlaimint na hEorpa agus don Chomhairle nó más rud é, roimh dheireadh na tréimhse sin, go mbeidh Parlaimint na hEorpa agus an Chomhairle araon tar
 éis a chur in iúl don Choimisiún nach ndéanfaidh siad aon agóid. Déanfar
 an tréimhse sin a fhadú 2 mhí ar thionscnamh Pharlaimint na hEorpa nó na
 Comhairle.
 Airteagal 34
 Nós imeachta coiste
 1. Beidh Coiste 'EURES' arna
 bhunú leis an Rialachán seo de chúnamh ag an gCoimisiún. Beidh an Coiste
 sin ina Choiste de réir bhrí Rialachán (AE) Uimh. 182/2011.
 2. I gcás ina ndéantar tagairt
 don mhír seo, beidh feidhm ag Airteagal 4 de Rialachán (AE) Uimh. 182/2011.
 3. I gcás ina ndéantar tagairt
 don mhír seo, beidh feidhm ag Airteagal 5 de Rialachán (AE) Uimh. 182/2011.
 Airteagal 35
 Aisghairmeacha
 1. Aisghairtear leis seo na forálacha
 seo a leanas atá sonraithe sna gníomhartha thíosluaite:
 (a)
 Caibidil II agus Airteagal 38 de
 Rialachán (AE) Uimh. 492/2011 ó Pharlaimint na hEorpa agus ón gComhairle
 an 5 Aibreán 2011 maidir le saoirse gluaiseachta d’oibrithe laistigh den
 Aontas;
 (b)
 Airteagal 23 de Rialachán (AE) Uimh. 1296/
 2013 ó Pharlaimint na hEorpa agus ón gComhairle an 11 Nollaig 2013 maidir
 le Clár an Aontais Eorpaigh um Fhostaíocht agus Nuálaíocht Shóisialta
 ("EaSI") agus lena leasaítear Cinneadh Uimh. 283/2010/AE lena
 mbunaítear an tSaoráid Mhicreamhaoiniúcháin Eorpach um Fhostaíocht agus um
 Chuimsiú Sóisialta.
 2. Forléireofar tagairtí a
 dhéantar do na gníomhartha aisghairthe mar thagairtí don Rialachán seo.
 Airteagal 36
 Cur i bhfeidhm
 Beidh feidhm ag an Rialachán maidir
 leis na Ballstáit agus lena gcuid náisiúnach, ach sin gan dochar d'Airteagal 2
 agus Airteagal 3 de Rialachán (AE) Uimh. 492/2011.
 Airteagal 37
 Teacht i bhfeidhm
 Tiocfaidh an Rialachán seo i bhfeidhm an fichiú lá tar éis lá a
 fhoilsithe in Iris Oifigiúil an Aontais Eorpaigh.
 Arna dhéanamh sa Bhruiséil,
 Thar ceann Pharlaimint na hEorpa Thar
 ceann na Comhairle
 An tUachtarán An
 tUachtarán
 [1] IOAE, 27.5.2011, L 141, lch.1
 [2] Cinneadh 2003/8/CE an 23 Nollaig a chuireann chun
 feidhme Rialachán (CEE) 1612/68 maidir le faomhadh folúntas agus iarratas ar
 fhostaíocht (IO L5, 10.1.2003, lch 16), a aisghaireadh le Cinneadh chur chun
 feidhme ón gCoimisiún 2012/733/AE an 26 Samhain 2012 a chuireann chun feidhme
 Rialachán (AE) Uimh. 492/2011 (IOAE L328, 28.11.2012, lch.21). Tiocfaidh
 an cinneadh seo i bhfeidhm an 1 Eanáir 2014.
 [3] COM (2013) 430
 [4] OECD Economic
 Surveys: European Union (Suirbhéanna Eacnamaíocha ECFE: An tAontas Eorpach),
 Márta 2012 nó http://www.oecd‐ilibrary.org/economics/oecd‐economic‐surveys‐european‐union‐2012_eco_surveys‐eur‐2012‐en
 [5] Ní áiríonn an figiúr sin oibrithe a bhfuil cónaí orthu i
 mBallstát amháin agus ag cur fúthu i mBallstát eile (oibrithe trasteorann).
 [6] Staid Fostaíochta agus Sóisialta an AE, athbhreithniú
 ráithiúil, Meitheamh 2013, ag baint úsáide as sonraí vótaíochta Gallup World
 [7] An ráta bliantúil 0.29 % a chur i bhfeidhm ar an
 lucht saothair iomlán (241 milliún)
 [8] Sonraí vótaíocht Gallup World a chur i bhfeidhm ar an
 sciar daoine a bhfuil fúthu bogadh laistigh den 12 mhí atá le teacht,
 1.2 % in 2011 agus 2012, ar an lucht saothair iomlán (241 milliún)
 [9] Eorabharaiméadar speisialta 337: Soghluaisteacht
 mhargaidh saothair agus gheografach (2009)
 [10] COM (2013) 269 final
 [11] COM (2013) 837 final
 [12] COM (2012) 173 final
 [13] IO L 328,
 28.11.2012, lch. 21.
 [14] IO L 5,
 10.1.2003, lch. 16.
 [15] COM (2010) 731 final
 [16] Rialachán (AE) Uimh. 1296/2013 ó Pharlaimint na
 hEorpa agus ón gComhairle an 11 Nollaig 2013 maidir le Clár an
 Aontais Eorpaigh um Fhostaíocht agus Nuálaíocht Shóisialta ("EaSI")
 agus lena leasaítear Cinneadh Uimh. 283/2010/AE lena mbunaítear an
 tSaoráid Mhicreamhaoiniúcháin Eorpach um Fhostaíocht agus um Chuimsiú
 Sóisialta, IO L347, 20.12.2013, lch. 238.
 [17] IO C , , Lch. .
 [18] IO C , , Lch. .
 [19] IOAE, 27.5.2011, L141, lch. 1
 [20] Go háirithe Treoir 95/46/CE ó Pharlaimint na hEorpa
 agus ón gComhairle an 24 Deireadh Fómhair 1995 maidir le daoine
 aonair a chosaint i ndáil le próiseáil sonraí pearsanta agus maidir le
 saorghluaiseacht sonraí den sórt sin (IO L 281, 23.11.1995, lch. 31) agus
 Rialachán (CE) Uimh. 45/2001 ó Pharlaimint na hEorpa agus ón gComhairle an
 18 Nollaig 2000 maidir le daoine aonair a chosaint i ndáil le
 próiseáil sonraí pearsanta ag institiúidí agus comhlachtaí an Chomhphobail agus
 maidir le saorghluaiseacht sonraí den sórt sin (IO L 8, 12.1.2001,
 lch. 1).
 [21] IOAE, 27.5.2011, L141/1
 [22] COM (2013) 236 final
 [23] IO L 281, 23.11.1995, lch. 31.
 [24] IO L 8, 12.1.2001, lch. 1.
 IARSCRÍBHINN
 1.
 Seachadadh seirbhíse
 1.
 Sásraí leordhóthanacha a bheith ann lena sheiceáil
 agus a áirithiú go n‐uarramófar go hiomlán na caighdéain saothair agus na
 ceanglais dlí is infheidhme, lena n‐áirítear an dlí is infheidhme maidir
 le sonraí a chosaint agus ceanglais agus caighdeáin maidir le cáilíocht sonraí
 i ndáil le folúntais.
 2.
 Ábaltacht atá léirithe ar sheirbhísí a chur ar fáil
 maidir le himréiteach agus/nó seirbhísí tacaíochta dá dtagraítear sa Rialachán
 seo, más cuí de réir na rogha a rinne an eagraíocht
 3.
 Ábaltacht ar sheirbhísí a chur ar fáil trí
 shaoráidí ilchainéalúcháin, agus rochtain a bheith ann ar shuíomh gréasáin de
 chuid na heagraíochta ar a laghad
 4.
 Ábaltacht ar oibrithe agus fostóirí a chur i
 dteagmháil le Pairtnéirí eile de chuid EURES agus/nó comhaltaí ag a bhfuil
 saineolas ar shaorghluaiseacht d'oibrithe
 5.
 Dearbhú go gcloífear leis an bpriosabal go mbeidh
 seirbhís EURES ar fáil saor in aisce ag oibrithe
 2.
 Páirt a ghlacadh i líonra EURES
 1.
 Ábaltacht ar a áirithiú go seachadfar sonraí go
 tráthúil iontaofa
 2.
 Gealltanas go gcloífear leis na caighdeáin
 teicniúla agus leis na formáidí d'imréiteach agus do mhalartú faisnéise atá sa
 Rialachán seo.
 3.
 Ábaltacht ar fhaisnéis a sholáthar don Oifig
 Náisiúnta um chomhordú ar sheachadadh agus ar fheidhmiú na seirbhíse i
 gcomhreir leis an Rialachán seo agus gealltanas sin a dhéanamh.
 4.
 Acmhainní daonna cuí a bheith ann i bhfianaise an
 tsainordaithe institiúidigh atá an eagraíocht a iarraidh mar Phairtnéir de
 chuid EURES nó gealltanas go bhfaighfear iad.
 5.
 Gealltaanas go n‐áiritheofar ardchaighdeáin
 maidir le foireann agus go gclárófar an fhoireann don chomhchlár oiliúna.